text:
3. विकट पाहुन प्रणम्य देवता
भादवक राति। साँझेसॅं जे झपसी लधलक से क्रमशः बढिते गेल। जखन एगारह बजे रोशनी मिझा गेलैक त समस्त होस्टल अन्हार कुप्प भऽ गेल। चारू कात निस्तब्ध। केवल फूही झहरबाक स्वर एक तालसॅं नीरवता भंग करैत छल। हमहूँ पुस्तक कैं सीरम मे राखि निद्रादेवीक आवाहन करय लगलहुँ।
वर्षाक झहर-झहर शब्द सुनैत कखन आँखि मुना गेल से पता नहि। प्रायः एक घंटा धरि स्वप्नराज्य मे विचरण कैने हैब कि नीचा केबाड़ खटखटैबाक शब्दसॅं नींद टूटि गेल।
बारह बजे राति कऽ के एना केबाड पीटि रहल अछि? जी अकच्छ भऽ गेल। नीचा उतरि कऽ देखैत छी जे दरबान ठाढ अछि। पुछलिऎक-क्या है जी?
ओ कहलक-चार ठो बाबू आये हुए हैं। नाम नहीं बतलाते हैं। लेकिन कहते हैं कि हुजूर से बहुत जरूरी काम है, इसी वक्त मुलाकात चाहिए।
हम किछु रुष्ट जकाँ भऽ कहलिऎक-कहा क्यों नहीं कि सोये हुए हैं?
दरबान बाजल-बहुत कहा कि सुपरेंटेंडेंट साहब सो गये, कल भोर में आकर मिलियेगा। लेकिन बिगड़ने लगे कि अभी फौरन जगा दो, नहीं तो बहुत नुकसान होगा और पीछे साहब तुम्ही पर नाराज हो जायॅंगे।
हम सोचय लगलहुँ, ई के व्यक्ति छथि जे एहन विकाल रातिमे, एहि मुसलाधार बर्षाक समय, एना ऎबाक कष्ट उठौने छथि? हमरासॅं कोन एहन जरुरी कार्य छैन्ह? के जाने, घरसॅं कोनो अनिष्ट संवाद लाएल होथि!
एक बेर अज्ञात आशंकासॅं देह सिहरि उठल। कहलिऎक - अच्छा, जाओ ले आओ।
पुनः मन कैं बुझाबय लगलहुँ -कोनो विद्यार्थीक गार्जियन होइथिन्ह। तेहने भयंकर विपत्ति पड़ल हैतैन्ह तखन त एहि बदरीमे भिजैत-तितैत बारह बजे राति कऽ आबि पहुँचल छथि।
एही तर्क-वितर्क मे छलहुँ कि जोरसॅं गर्जन भेल। सम्पूर्ण होस्टल हड़हड़ा उठल। विद्युल्लताक प्रकाशमे देखैत छी जे चारि टा भीम सन-सन व्यक्ति आबि रहल छथि। निकट ऎलापर एक गोटा आगाँ बढि पुछलन्हि- की? अपनहि परफेश्वर बाबू थिकहुँ? कुशल- क्षेम छैक कि ने? नेना भुटका सभ निकें छैक? हें-हें-हें-हें!
हमर त वाणिए कुण्ठित भऽ गेल। ई के महानुभाव थिकाह जे एहन भयंकर निशीथमे अयाचित कृपा कय एतेक आत्मीयता देखा रहल छथि! बहुतो मन पाड़लापर ध्यानमे नहि आएल जे एहिसॅं पूर्व जीवनमे कहियो हिनका देखने होइऎन्ह। परन्तु एतबा बुझबामे भाङ्ठ नहि रहल जे ई केओ असाधारण व्यक्ति थिकाह जनिक कृपासॅं आब हमरा और 'परमेश्वर' मे केवल तीने डिग्रीक अन्तर रहि गेल अछि।
हमरा असमंजसमे पड़ल देखि ओ स्वयं आरम्भ कैलन्हि-हें-हें-हें-हें! अपने जे किने से हमरा नहि चिन्हने हैब। चीन्हब कोना? कहियो देखने रही तखन ने! हम अपनेक मसियौतक जे किने से साढूक पिसिऔत भाइ हैबैन्ह! हें-हें-हें-हें! हमरा लोकनि पिंड देबाक हेतु गया जा रहल छी। काल्हि भोरमे गाड़ि भेटत। पता लागल जे अपने बाँकेपुरमे शुपरडंट छी। तखन बिनु भेंट कैने कोना जइतहुँ? डेराक पता लगबैत-लगबैत एतेक राति भऽ गेल। हें-हें-हें-हें! ई हमर वैमात्रेय भाय छथि। और ओ हमर सरबेटा थिकाह। ईहो लोकनि अपनेक दर्शन करक हेतु हमरा संग चल ऎलाह। और ई हमर बालक थिकाह। हौ, प्रणाम करहुन।
हुनक सुयोग्य पुत्र अन्हारेमे हमरा दिशि बढय लगलाह। जहिना प्रणाम करक हेतु निहुड़लाह कि हुनका काँखतरक मोटरीसॅं पितरिया लोटा बाहर भय ढन्न दऽ हमरा पैर पर खसि पड़ल। चोटसॅं जी लोहछि गेल। औंठा थकुचा गेल। एहन विकट प्रणामक आशीर्वाद की दितिऎन्ह? सिसिया कऽ रहि गेलहुँ।
हमर सीत्कार सुनि हुनक पिता बजलाह- की, अपने कैं बेशी चोट त ने लागल?
पुनः अपन बालक कैं फज्झति करैत कहलथिन्ह- तों बड्ड बूड़ि छह। मोटरियो रखबाक लूरि नहि छौह। पहिने मोटरी राखि लितह, तखन प्रणाम करितहुन।
ई कहि ओ भीजल छाता और मोटरी टॆबुलक ऊपर राखि देलन्हि। पुनः अपन भीजल धोतीक साँची गाड़ैत अपना दल दिसि ताकि बजलाह- की हौ! तों सभ त नीक जकाँ भीजि गेलह? हें-हें-हें-हें! हमहुँ भीजि गेलहुँ। आब पहिरब की? मोटरियो सभ त भिजिए गेलौह।
ई कहि ओ बलहॅंसी हॅंसय लगलाह।
ताबत दरबान लालटेन लेसि कऽ नेने आयल। प्रकाशमे चारू अभ्यागतक भीमकाय मूर्ति देखल।
सभक देह लथपथ। धोतीसॅं पानि चुबैत। टेबुलपर नजरि पड़ल त देखैत छी जे भीजल छाताक जलसॅं समस्त शुष्क फाइल आर्द्र भऽ गेल अछि और मोटाक भारसॅं दाबात उनटि कऽ कज्जलसरिता बहा रहल अछि।
ताबत पाहुन हमर उपकारार्थ अपना सभक नामावली कहि सुनौलन्हि-स्वयं भीमेन्द्रनाथ, वैमात्रेय गजेन्द्रनाथ, बालक बज्रेन्दनाथ (ओ 'ब्रजेन्द्रनाथ' क एहिना उच्चारण कैलन्हि जे हमरा अधिक सुसंगत बुझना गेल), ओ सरबेटा दिगम्बरनाथ।
आब ई चारू नाथ पहिरताह की? एकटा फाजिल धोती रहय से भीमेन्द्रनाथ कैं देलिऎन्ह। गजेन्द्रनाथ हमर बला लुंगी लपेटि लेलन्हि। ब्रजेन्द्रनाथ कैं एक पुरान एक पतलून बाहर कय देलिऎन्ह जे हुनका घुट्ठी सॅं एक बीत ऊपरे रहि गेलैन्ह। दिगम्बरनाथ ओहिना रहि गेलाह। अन्तमे केबाड़क पर्दा उतारि हुनक पर्दाक इन्तिजाम कैल गेल! आब ई लोकनि महादेवक बरियात बनि गेलाह।
जखन दरबान ओछाओन माँगय ऎलैन्ह त पाहुन कहलथिन्ह- ओछाओन त हें-हें-हें-हें! हमरा सभ नहि अनलहुँ अछि। एकटा फाटल दरी मे मोटरी बान्हल छैक सेहो भीजिए गेलैक। की हैतैक? एके रातिक त बात! कतहु पड़ि रहै जायब। हें-हें-हें-हें!
दरबान 'कामन रूम' सॅं बडका सतरंजी आनि बिचला हौलमे ओछा देलकैन्ह। हिनका लोकनिक सुतबाक प्रबन्ध लगा ओ अपना काज पर चल गेल, और हमहूँ ऊपर बिदा भेलहुँ ।
दुइए सीढी चढल हैब कि पाछासॅं पाहुन पुछै छथि-की, अपने भोजन त एखन नहिए कैने हैब?
एक बजे राति कऽ एहन असंभाव्य प्रश्न सुनि हम अवाक रहि गेलहुँ। परन्तु हुनक अभिप्राय बुझबामे भाङठ नहि रहल। पुछलिऎन्ह-की, अहाँ लोकनि बिनु खैनहि छी?
एहि पर पाहुन जे उत्तर दैत भेलाह से सुनू- हें-हें-हें-हें! एखन कोन अगुताइ छैक? तावत ई तीनू गोटा किछु जलपान कऽ लेताह। हें-हें-हें-हें! हमरा त ततेक भूख नहि अछि। एके बेरि जे हैतैक से खा लेब। हें-हें-हें-हें! घरे थिकैक। ई कोनो बात छैक? की हौ गजेन्द्र! हम कहलिऔह ने जे ई बिना आग्रह कैने नहि मानथुन्ह। बज्रेन्द! एहि ठाम कोनो संकोच नहि। तोहर त घर छौह। जलखइ करै जाह हें-हें-हें-हें!
आब एहि हें-हें पर हम सूतय कोना जाउ? रामटहल अपना कोठरीमे निसभेर सूतल रहय। तकरा जा कऽ जगाओल और छाता रुपैया दऽ कऽ बाजार पठौलिऎक। ओहन घनघोर वर्षामे डॆढ बजे राति कऽ कोन अभागल दोकान खोलि कऽ बैसल रहैत? आध घंटाक बाद ओ छप-छप करैत, खाली हाथ डोलबैत, फिरल आएल।
आब कोन उपाय हो? एक नाथ कहल नहि जाय। चारि-चारि टा नाथ! ताहिमे 'एकैकमप्यनर्थाय किमु यत्र चतुष्टयम!
भनसीया कैं उठौलिऎक। ओ आँखि मिङैत आबि कऽ कहलक जे सरकार, आब त दू बजैत छैक। एखन जॅं कोइला पजारबगऽ त भोरे भऽ जैतैन्ह।
बात त यथार्थे। आब हम करै छी की? पाहुन मे सॅं केओ कनेको औंघाय बला नहि। प्रत्युत एहि ताकमे जे कतहु घरबैया अंठा कऽ सूति नहि रहथि।
हमरा चिन्तित देखि पाहुन आश्वासन देबय लगलाह- कोनो चिन्ता नहि, हमरो लोकनिक संग किछु खैबा-पिउबाक वस्तु अछि। की हौ गजेन्द्र? बाहर करह तेतरिक खटमिट्ठी। दू-चारि फाँक अमङाक अँचारो हैतौह।
एक त ओहिना जठराग्नि प्रदीप्त। ताहिपर उद्दीपन सामग्री! अगत्या हम लालटेन लय भंडारघर गेलहुँ। एतेक वस्तु देखबामे आयल- एकटा अधपक्कू कटहर, एक हत्था केरा, एक बोतल घृत।
पाछाँ फिरि कऽ देखैत छी त चारू पाहुन ठाढ! हम रामटहल कैं पुछलिऎक- देखही तऽ ई कटहर खैबाक योग्य भेलैक अछि?
ओ तजबीजे करैत छल कि पाहुन ओकरा हाथसॅं कटहर उचङि कऽ कहलथिन्ह- तों की बुझबहिक? एम्हर ला। वाह! खूब गमकैत अछि। एहिमेसॅं खजबा को बहरैतैक। की हौ गजेन्द्र!
ओसारापर पानिक झटक अबैत रहैक। तैं भंडारे घरमे एक दिशि आसन-पानि धरबा देलिऎन्ह। चारू गोटे हाथसॅं ऍंड़ी कैं हॅंसोथि बैसैत गेलाह। बीचमे कटहर राखि देल गेलैन्ह। जावत रामटहल थारी-बाटी माँजि कऽ आनय-आनय तावत कमरी समेत सभटा कोआ साफ! केवल, आँठी और नेढा मात्र शेष रहि गेलैन्ह। भीमेन्द्रनाथ सरबेटा दिसि ताकि बजलाह-आब की खैबह!केरा?
दिगम्बरनाथ कहलथिन्ह-हॅं पिउसा, केरा त पाचके हैत।
किन्तु चारि-चारि छीमीसॅं की हो? ऊँटक मुँह मे जीरक फोरन! सरबेटा घृत दिशि ताकय लगलथिन्ह। पिउसा पुछलथिन्ह-की? चखबाक मन होइत छौह?
ओ बामा हाथे ढारि-ढारि दहिना हाथे घृतक आस्वादन करय लगलाह। चटैत-चटैत चारू गोटे सभटा घृत चट कऽ गेलाह।
हम देखल जे पाहुन लोकनि छुछुआएले बैसल छथि, केओ उठबाक नाम नहि लैत छथि। उदरकुंडक जठराग्नि-ज्वाला घृतक आहुतिसॅं और क्रुद्ध भय जेना सातो जिह्वा लपलपाय माँगि रहल छैन्ह-हविषं देहि समिधं देहि।
आब हम और हविषा कतयसॅं आनू? दबाइक आलमारी मे एक डिब्बा 'माल्टेड मिल्क' रहय सेहो घोरि कऽ चारू गोटे कैं दऽ देलिऎन्ह। किन्तु ओहि चरणोदक सॅं की हो?
तावत ब्राम्हणदेवताक भाग्य देखिऔन्ह जे मेसक एक हलुआइ नमकीन बना कऽ बचैत रहय से एक पसेरी दालमोट बना कऽ रखने रहय। ई पता लगैत भरलो थार ओकरा आतय सॅं मङ्बा लेल गेल। एक धरिका अमौट पाहुनक मोटरीमे रहैन्ह। चारू गोटा अमौट घोरि, ओहिमे दालमोट सानि-सानि तृप्तिपूर्वक कौर मारय लगलाह।
जखन सम्पूर्ण परात साफ भऽ गेलैन्ह तखन भीमेन्द्रनाथ हमर तोषार्थ बजलाह-हें-हें-हें-हें! ई जलपान की भेल जे मानू भोजने भय गेल। की हौ गजेन्द्र! आब त तोरो लोकनि कैं ततेक भूख नहिए हैतौह?
ई कहि ओ पुनः हें-हें-हें-हें करय लगलाह। अन्तमे हमरे पराजय स्वीकार करय पड़ल। कहलिऎन्ह- त वेश, आब अपने लोकनि अचाओल जाय। दू सॅं ऊपर भेल। हमरो आज्ञा भेटय।
हमरा सबेरे उठि एकटा रिपोर्ट लिखबाक रहय। तैं ऊपर जा सुतबाक उपक्रम करय लगलहुँ। गर्जन तथा वर्षणक वेग क्रमशः बढिते गेलैक। बूझि पङय जे आइ सौंसे पटना दहा देत। अढाइ बजे राति कऽ जे पुनः बिछाओनपर ऎलहुँ त बेहोश भऽ पङलहुँ। किन्तु मुश्किलसॅं आध घंटा बीतल हैत कि ककरो वज्र सन कठोर हाथक स्पर्शसॅं नींद उचटि गेल। हम अकचका कऽ छङपय लगलहुँ कि 'ओ परफेश्वर बाबू! हम थिकहुँ' ई कहि पाहुन हें-हें-हें-हें करय लगलाह।
हमर त देह जरि गेल। तथापि सभ्यताक रक्षा करैत पुछलिऎन्ह- की थीक?
पाहुन बजलाह-हें-हें-हें-हें! नीचा लालटेन मिझा गेलैक। और हमर सरबेटा दिगम्बरनाथ जे किने से नदी दिश जैताह। एहि ठाम त किछु गमल-बुझल छैन्ह नहि। निकास कोम्हर छैक?
हम कनेक औंघायले जकाँ उत्तर देलिऎन्ह- नीचा भंडारघरसॅं सटले पैखाना छैक। ताहि मे जाय कहिऔन्ह।
ई कहि हम पुनः आँखि मूनि सूति रहलहुँ। किन्तु दसे मिनटक बाद नीचा फेर गर्द पड़ल-औ परफेश्वर बाबू! पानि नहि भेटैत अछि। बालटी कतय छैक? अन्हारमे माटि नहि भेटैत छैन्ह! हाथ कोना मटिऔताह?
आब की करू? पुनः नीचा उतरय पड़ल। पानि ओहिना झहरैत रहैक। रामटहल अपना कोठरीमे जा कऽ सूतल रहय। पुनः ओकरापर अत्याचार करब उचित नहि बूझि पड़ल। हम स्वयं टार्च लऽ कऽ माटि देखा देलिऎन्ह और ओ बाल्टीक उद्येश्यें बाथरूम गेलाह। ओहिमे जहिना पैर दैत छथि कि फच्च दऽ किछु माखि गेलाह। टार्चक प्रकाशमे देखला उत्तर स्पष्ट भऽ गेल जे ई दिगम्बरनाथक प्रसाद चिन्ह थिकैन्ह। ओ स्नानागारे कैं शौचागार बूझि अपन कोष्ठ-शुद्धि तथा हमर प्रकोष्ठ-शुद्धि कऽ देने छथि!
हम ऊपर गेलहुँ कि पाहुन पुनः गर्द कैलन्हि- औ परफेश्वर बाबू! कनेक हमरो लोकनि बाह्य-भूमि दिशि जाएब। घरमे बैसबाक अभ्यास नहि अछि। बाहर मैदानक रास्ता देखा दियऽ। दिगम्बरोनाथ कैं खूब खुलासा नहि भेलैन्ह। फेर जैताह।
आब देखू तमाशा। अन्धकारमे हाथ कैं हाथ नहि सुझैत, पानि झहरैत, ठनका ठनकैत। और ई लोकनि बाहर जैताह!
अन्ततः नहिए मानैत गेलाह। चारू गोटे कान पर जनउ चढा विदा भऽ गेलाह। सदर फाटक बंद रहैक। अतएव पछुआड़क रास्तासॅं हिनका लोकनि कैं हाता पार करा देलिऎन्ह और 'टार्च' हाथ मे दय देलिऎन्ह।
प्रतीक्षामे बैसल-बैसल साढे तीन बाजि गेल। परन्तु पाहुन लोकनिक पता नहि। थोड़ेक कालक उपरान्त दूर सॅं आर्त्तनाद सुनबा मे आएल- ओ परफेश्वर बाबू! हमरा लोकनि भुतिया गेलहुँ। अन्हारमे तारवला काँटमे ओझराएल छी। ई पुकपुक्की हमरा सभ बुते नहि बरैत अछि। कोन बाटे आउ?
अस्तु कोनो कोनो तरहें गजेन्द्र मोक्ष कैल गेल।
चारि बजे जे सुतलहुँ से पूरे सात बजे नींद टूटल। मन मे कहलहुँ पाहुन सभ भिंसरबी गाड़ीमे चढि पुनपुन पहुँचि गेल हैताह। नीके भेल जे पिंडदानक यात्री सभसॅं पिंड छूटि गेल। नहि त चलय काल फेर हें-हें करय लगितथि त उचिती-मिनतीमे एक घंटा लागि जाइत।
ई विचारैत जहिना नीचा उतरैत छी कि देखै छी जे भीमेन्द्रनाथ, गजेन्द्रनाथ, ब्रजेन्द्रनाथ ओ दिगम्बरनाथ, चारू गोटे नहाएल तथा सोन्हाएल, चानन-ठोप कैने, कथुक प्रतीक्षामे तैयार बैसल छथि।
दलक सरदार हमरा देखैत बजलाह-हें-हें-हें-हें। हमरा लोकनि त भोरे बिदा भऽ जैतहुँ। परन्तु बिनु अपनेसॅं भेट कैने हें-हें-हें-हें सूतलमे कोना उठबितहुँ! और आब त उदय भऽ गेलैक। बृहस्पति दिन दक्षिण मुँह जाएब कोना? की हौ गजेन्द्र?
गजेन्द्रनाथ कहलथिन्ह-हॅं,आब आइ त गया जैबा मे दिकशूले पड़ि गेल।
अस्तु। भनसीया कैं बजा पठौलिऎक। हम अपने पथ्याहार करैत रही। अतएव ओ पुछलक- हिनका सभक हेतु की बनतैन्ह?
हम जावत किछु उत्तर दिऎक तावत पाहुन कहय लगलाह- हमरा तीनू गोटाक त जे किने से घरे थिक। किन्तु हमर सरबेटा दिगम्बरनाथ हें-हें-हें-हें बिनु सौजने भात कोना खैताह? हिनका लेल छनुआ सोहारी, अनोन तरकारी बना देबैन्ह। मधुरक संग खा लेताह। हमरा लोकनिक त हें-हें-हें-हें घरे थिक। भोजन मे जे किने से भात, दालि, तरकारी, घृत, दही, चीनी। बस और की? हॅं, हमरा संग में एकटा जमीरी नेबो अछि से दूरि भेल जाइत अछि। तैं थोड़ेक माछो मङा लेब। और बेशी विन्यास करबाक कोन काज? हमरा लोकनि कि पाहुन छी? और ई कि घर थिकैक? तावत हिनका लोकनि कैं किछु जलखइ आनि देबैन्ह त आनि दिऔन्ह। की हौ बज्रेन्द्र?
ब्रजेन्द्रनाथ लजाइत कहलथिन्ह-नहि, कोनो तेहन आवश्यक नहि। दस मिनटक बादो अबै त कोनो हर्ज नहि।
पुत्रक एहि संकोचशीलतापर टिप्पणी करैत पिता बजलाह-हें-हें-हें-हें! ई हमर बालक जे छथि से जे किने से बड़ लजकोटर छथि। एखन नेने बुझिऔन्ह। दाढी मोछ भेने की हैतैन्ह? हौ, तोहर त ई अपन घर छौह। माँगि कऽ खैबाक चाहियौह। और हिनका कि भगवतीक प्रसाद सॅं कथूक कम्मी छैन्ह? की ओ परफेश्वर बाबू! दरमाहा कतेक भेटैत अछि? किछु बाइलिओ प्राप्ति त जे किने से अवश्ये भय जाइत होएत। हें-हें-हें-हें!
तावत मक्खनवला पहुँचि गेल। जहिना एक गोली देबाक हेतु थार नीचाँ धैलक कि पाहुन पुत्र कैं कहलथिन्ह- देखह, एहिठाम लऽ एलिऔह तैं ने एहन भोग्य पदार्थ देखै छह! ई नेनु कतय भेटितौह? एहिसॅं दिमाग तर रहैत छैक। तों की बुझबहक?
ई कहि ओ थार कैं अपना सुपुत्रक आगाँमे घुसका कऽ लय गेलाह। सुयोग्य पुत्र निर्विकार भावसॅं सभटा माखनक गोली मिश्रीक गोला समेत हॅंसोथि कऽ उठा लेलन्हि और पिताक आज्ञा कै परम धर्म मानि अपन दिमाग तर करय लगलाह।
हमरा आवश्यक कार्य सभ रहय। तैं झटपट तैयार भय दस बजे कालेज चल गेलहुँ।
तावत एम्हर पाहुन लोकनि भनसीयासॅं घनिष्टता स्थापित करय लगलाह- की नाम अछि? कतय घर? की मूल? कुजिलवार उल्लू? वाह! नीक लोक छी। कतेक दिनसॅं एहि ठाम काज करैत छी? अहाँक शुपरडंट साहेब हमर खास सरोकारी छथि। हम लाख छट्ट-पट्ट कैल किन्तु आइ किन्नहु जाय कहाँ देलन्हि? कहलन्हि जे भला कहू त? से कोना हैत? जावत अहाँ लोकनि जे किने से विन्यासपूर्वक भोजन नहि कय लेब तावत जाएब कोना? देखब, एक्को रती संकोच नहि करब। जे-जे खैबाक हो से भनसीया कैं कहबैन्ह। दही दूध दुनू खाएब। घृत पर्याप्त कऽ देबय कहबैन्ह? जौं कोनो वस्तुक त्रुटि रहतैन्ह त हम बिना 'जरिमाना' कैने नहिं छोड़बैन्ह। की हौ बज्रेन्द! तोरो बहुत मानैत छथुन्ह। कहि गेल छथि हिनका आइ माछ अवश्य भेल तकैन्ह। की औ बाबू , एहि ठाम त धारक बढयाँ रोहु भेटैत हैतैक? कतेक दूर छैक? परफेश्वर बाबू त आब चारि बजेसॅं पहिने नहिए औताह। बेचारे अगुताइमे केवल समतोले खा कऽ चल गेलाह। परंच हमरा लोकनि कैं कोन अगुताइ अछि? बारह बाजौ, एक बाजौ, कैयौ बाजौ। अपन घर अछि। जखन हैत तखन खाएब। की हौ गजेन्द्र! तावत पहिने दिगम्बरनाथक हेतु छनुआ छानि दिऔन्ह।
एवं प्रकारें भनसीया कैं तेना पट्टी पढौलथिन्ह जे सौंसे घर गमागम छनाछन होमय लागल।
अपन-अपन कर्म होइत छैक। हम त पथ्य खा कऽ अपना कार्य पर गेलहुँ और ई सभ चढले कड़ाही सॅं गरमागरम कचौड़ी और भफाएल हलुआपर हाथ फेरय लगलाह । भोजन करैत-करैत हिनका लोकनि कैं दू बाजि गेलैन्ह।
जखन चारि बजे हम कालेजसॅं ऎलहुँ त देखैत छी जे चारू भोजन- मल्ल घामसॅं तरबतर भेल, मेघनाद-कुम्भकर्ण जकाँ बाजी लगा फोंफ काटि रहल छथि। सम्पूर्ण घर छिन्न-भिन्न अवस्थामे देखि पड़ल। ड्राइंगरूममे मैल नूआ पसरल, आराम कुर्सीपर गजेन्द्रनाथक फाटल गंजी सुखाइत। लिखा-पढीबला टेबुलपर ब्रजेन्द्रनाथक पितरिया लोटा। टाइपराइटर पर भीमेन्द्रनाथक पनही। आलमारीक सभ पुस्तक उकटल जकाँ बूझि पड़ल। उपरो गेलहुँ तॅं यैह दशा। वस्तु-मात्र गजपट भेल। कमोड पर्यन्त खुजल। ओहिमे देखैत छी त थोड़ेक खटमिटठी राखल अछि!
रातुक उजगीक कारणॆ किछु ठेही जकाँ बूझि पड़ैत छल। तैं हम चुपचाप पड़ि रहलहुँ। जखन थोड़ेक काल पर नीचाँ उतरलहुँ त पाहुन ढेकरैत बजलाह- ईह! आइ अजीर्ण भोजन भेलैक। हें-हें-हें-हें! एना त सासुरो मे नहि खैने छलहुँ। माछ त अपूर्वे बनल छल। ब्रजेन्द्रनाथ कैं किछु वेशी खैना गेलैन्ह से अक्कसक्क छथि।
ई कहि पाहुन पुनः ढेकार कय पेटपर हाथ फेरैत मंत्र पढय लगलाह- आतापी भक्षितो येन वातापी च महाबलः। समुद्रः शोषितॊ येन स मेऽगस्त्यः प्रसीदतु॥....हॅं, ऊपर अपनेक हेतु थोड़ेक खटमिट्ठी राखि ऎलहुँ अछि। कहलहुँ जे खाली हाथ परफेश्वर बाबूक ओहिठाम कोना जायब? ई खटमिट्ठी बज्रेन्द्रक माय अपनहि हाथसॅं बनौने छथि।
तावत गजेन्द्रनाथ कहय ऎलथिन्ह जे ब्रजेन्द्र कैं रद्द भऽ रहलैन्ह अछि।
नीचा कोठरी मे जा कऽ देखैत छी त ब्रजेन्द्रनाथ सफरीपर बैसल अखबारक फाइलपर बोकरि रहल छथि। ई देखि गजेन्द्रनाथ हुनक पीठ ससारक हेतु बैसय लगलथिन्ह, किन्तु हुनक भार पड़ैत देरी सफरी चर्र दऽ बीचे सॅं फाटि गेल और दुहू पित्ती-भातिज पृथ्वीपर आबि गेलाह। तावत दिगम्बरनाथ एम्हर-ओम्हर ताकि हमर टेनिसबला रैकेट उतारि लेलन्हि और वमनयुक्त कागज ओहि पर उठा कऽ बाहर सीढी पर फेंकि ऎलाह।
हम देखल जे सम्पूर्ण मकान और सामान पर पाहुन लोकनिक तेहन स्वयंसिद्ध अधिकार जमि गेल छैन्ह जे प्रतिवादक चेष्टा करब व्यर्थ थिक। अगत्या चुपचाप लौन दिशि टहलय विदा भऽ गेलहुँ।
एक-डेढ घंटाक उपरान्त जखन फिरलहुँ त पाहुन बजलाह- गजेन्द्रक देह किछु गर्म लगैत छैन्ह। हिनका 'थर्मामोटर' मङा दिऔन्ह।
गजेन्द्रनाथ कैं थर्मामीटर लगाएब हेतु देल गैलैन्ह। किन्तु ओ ततेक जोरसॅं काँख दबौलन्हि जे सीसा फूटि कऽ पारा छिटकि गेलैक। पाहुन बजलाह-परफेश्वर बाबू, थर्मामोटर त फूटि गेल। ई कच्चा शीशा छल की?
होस्टलक बढिया थर्मामीटर। हम की बाजू? तावत पाहुन कहय लगलाह- ज्वर नहि छैन्ह। कनेक हरारति छैन्ह। राति मे दूध साबुजदाना खैताह। हम त जे भानस हैतैक ताहीमे भोजन करब, केवल दिगम्बरनाथ फेर रातिओ मे छनुए खैताह। और बज्रेन्द्र कैं वमन भेल छलैन्ह, एखन किछु फले-फलाहार कऽ लेथि से हमर विचार। की हौ बज्रेन्द्र!
ई कहि पाहुन डाँड़सॅं चाकू बाहर कैलन्हि और टेबुलपर जे शोभाक हेतु माटिक रंगीन सेव राखल छलैक से उठा ब्रजेन्द्रनाथ ओकरा दू फाँक कऽ देलन्हि।
पाहुन बजलाह- ई त नकली स्यौ अछि। हें-हें-हें-हें!असली स्यौ बजारसॅं मॅंगा दियौन्ह। और गजेन्द्रक हेतु साबुजदाना चाहिऎन्ह। की हौ गजेन्द्र। तीन पाव साबुजदानामे त भऽ जैतौह?
रातिमे पुनः हिनका लोकनिक भोजन-पथ्यादिक व्यवस्था करैत-करैत बारह बाजि गेल। जखन हम सूतय गेलहुँ तखन पाहुन कहलन्हि- हमरा लोकनि रतिगरे बिदा भऽ जाएब, परन्तु ओहि काल त अन्हार रहतैक और फाटक सेहो बंदे रहतैक। तैं हमरा लोकनिक जैबाक बन्दोबस्त होएबाक चाही।
हम कहलिऎन्ह-अहाँ लोकनि पछुआरक रास्ता दने चल जाएब। लालटेन और सलाइ लय लियऽ। ओहि समय लेसि कऽ काज चलाएब। और रामटहल कैं उठा देबैक जे फेर भीतरसॅं केबाड़ बंद कऽ लेत।
ई कहि हम हुनका लालटेन और सलाइ देखा देलिऎन्ह। परन्तु तथापि ओ ठाढे रहलाह। हम कहलिऎन्ह-और किछु चाही की?
पाहुन विचित्र प्रकारक भावभंगी देखबैत गोङिआइत बजलाह-हें-हें-हें-हें! हमरा लोकनि कैं हें-हें रुपैया-कैंचा किछु घटैत अछि। दिगम्बरनाथ कैं हम कहलिऎन्ह जे हौ, जखन परफेश्वरे बाबूक ओहि ठाम चलै छह त रुपैया-कैंचा ओ भला घटय देथुन्ह? हें-हें-हें-हें!
हमरा किछु तारतम्यमे पड़ल देखि ओ बजलाह-हें-हें! अपने दिगम्बर बाबू कैं नहि चिन्हैत छिऎन्ह। ई किने से अपना गामक जेठरैयत थिकाह। साल मे नब्बे टाका लाट दाखिल करैत छथि। असामी सभ डरें धोती मे लघी करैत छैन्ह। गाम जा कऽ जयवारी करताह त सात मन चूड़ा-दही लगतैन्ह। एहि बेर क्षेत्रक मेलामे हाथी कीनय औताह। तखन अपनेक टाका अवश्य नेने औताह।
हम किछु सशंकित होइत पुछलिऎन्ह-की? कतबा घटैत छैन्ह?
पाहुन उत्तर देलन्हि-हें-हें-हें-हें! पिण्डदानमे त खर्चक कोनो संख्ये नहि। जतबा लगा सकी। तखन पचास टा टाका एखन दय देल जाउन्ह जे तत्काल कार्य चलतैन्ह। ओतय गेला उत्तर बूझल जैतैक। यदि पंडाक पैरपुजाइ मे किछु घटतैन्ह त ओहिठाम मुंसिफ साहेबसॅं देया देबैन्ह। एक सै,दू सै, जतेक चाहताह। ओ अपन सरोकारी व्यक्ति छथि। जे कहबैन्ह, से देबहि पड़तैन्ह। ई कि कोनो बात छैक? हें-हें-हें-हें!
हम पाँच टा दसटकही नोट बाहर कय हुनका हाथमे देलिऎन्ह। पाहुन डाँड़मे खोंसैत बजलाह- ई टाका अपने कैं कार्त्तिकी पूर्णिमा धरि अवश्य भेटि जायत। जखन ई हाथी लेबाक हेतु सोनपुर औताह त पहिने बाँकेपुर आबि अपनेक रुपैया दऽ जैताह। की औ दिगम्बर बाबू! पहिने हिनके टाका दऽ देबैन्ह। अवश्य, अवश्य। पाछाँ कऽ हाथी मे कतेक लागत तकर कोन ठेकान? हें-हें-हें-हें! बेश, त अपने आब सूतू। गयाजीसॅं फीरब त अपनेसॅं भेट करैत जाएब। आब कि हमरा लोकनि अपने कैं छोड़ब? हॅं, एक बेर हमरो ओहिठाम जे किने से अपने कैं कृपा करय पड़त। बज्रेन्द्रक माय शपथ दऽ कऽ कहने छथि। यदि अग्रहणमे ऎबाक कष्ट करी त हम अपनेक वास्ते कनकजीरक नवका चूड़ा कुटबा कऽ रखने रही। हमरा लोकनि त गरीब छी। की सेवा करब? परन्तु गरीबो कैं त देखहि बूझय। बेश, आब अपने सूतूगऽ।
एवं प्रकार उचिती-मिनती कैलाक अनन्तर पाहुन लोकनि नीचाँ गेलाह।
भोर भेलापर जखन नींद टूटल त पछुआड़क केबाड़ ओहिना फूजल देखलिऎक। नीचाँ जा कऽ देखैत छी त पाहुन लोकनि अपन बोरिया- बधना तथा बड़का शतरंजी सहित, दक्षिणा मे लालटेन और सलाइ नेने, प्रस्थान कऽ गेल छथि! कामनरूमक बड़का शतरंजीक दाम हमरा अपना दिशि सॅं दाखिल करय पड़ल।
पाछाँ कऽ भनसीयासॅं ज्ञात भेल जे पाहुन ओकरोसॅं पाँच टाका ई कहि कऽ पैंच लऽ लेलथिन्ह जे शुपरडंट बाबू हमर खदुका छथि। गयाजीसॅं अबैत छी त हुनका सॅं वसूल कय अहाँ कैं दय देब!
आइ सात वर्षसॅं ऊपर भेल। तहिया सॅं पुनः कहियो ओहि पाहुन लोकनिक दर्शन नहि भेल। केवल एकमात्र स्मारक हुनका लोकनिक रहि गेल अछि जे धोखासॅं हमरे ओहिठाम छूटि गेलैन्ह। ओ थिकैन्ह भीमेन्द्रनाथक चिप्पी लागल पनही। भरतजीक खड़ाम जकाँ यैह मात्र आश्वासन हमरा हेतु छोङि गेल छथि।
तहियाँ सॅं जॅं कोनो पाहुन देवताक नाम सुनैत छिऎन्ह त पहिने मनहिमन ई स्तोत्र पढि प्रणाम कऽ लैत छिऎन्ह-
अनिवार्य! अनाहूत! अचिकित्स्य! अनिश्चित! अव्ययोऽपि महाभाग धन्योऽसि विकटातिथिः॥


c: text/html

text:
भारतीय खाना
भारतीय भोजन या भारतीय खाना अपन भीतर भारतक सम्पूर्ण क्षेत्र, राज्यक अनेक भोजनसभक नाम छी । जना भारतमे सब किछ अनेक आ विविध अछि, भारतीय भोजन सेहो ओहि रुपेंण विविध अछि । पूरब पश्चिम, उत्तर आ दक्षिण भारतक आहार एक दोसरसँ बहुत भिन्न अछि । भारतीय भोजन उपर अनेक तत्वसभक प्रभाव पडल अछि, जना उत्तर भारतमे मुगलय प्रभाव अछि । हर क्षेत्रक खाना दोसर क्षेत्रसँ बहुत अलग होइत अछि, ई भरतीय भोजनके अपन एक निराला आ अद्भुत रूप दैत अछि ।
भारतक सम्पूर्ण क्षेत्रक खानाके अपन एक विशिष्टता अछि आ याह कारणसँ आई संसारक सभ पैग देशसभमे भारतीय भोजनालय उपलब्ध रहैत अछि जे कि अत्यन्त लोकप्रिय अछि । विदेशसभमे प्रायः सप्ताहान्त अथवा अवकाश मिलला पर भोजनक लेल लोक भारतीय भोजनालयसभमे जाए लेल पसन्द करैत अछि ।[१]

robotstxt: allowed

filter: keep


text:
१९ अप्रैल २०१९. मैथिली जिन्दाबाद!!
काल्हि सँ एकटा वीडियो सोशल मीडिया मे बड़ा जोर-शोर सँ वायरल भऽ रहल अछि। ओ थिकैक रङ्गवाटिका नेपाल द्वारा आयोजित ‘प्रदेश स्तरीय नाटक तथा चलचित्र सांस्कृतिक महोत्सव’ जे पैछला ३० गते चैत सँ वैसाख ४ गते धरि जनकपुरधाम केर उद्योग वाणिज्य संघ सभागार मे चलल तेकर समापनक समय प्रमुख अतिथि प्रदेश २ केर मुख्यमंत्री मो. लालबाबू राउत केर उपस्थिति मे मैथिली फिल्म अभिनेत्री पूजा पासवान द्वारा भरल सभा मे मंच पर चढिकय हो-हल्ला ठाढ करब, स्वयं एक महिला सिनेमा उद्यमी आ नायिका अपन कोरा मे छोट बच्चाक संग घन्टों धरि दिक्कत मे रहिकय सहभागिता देलाक बावजूद उचित मौका नहि भेटि सकबाक शिकायत करैत, मुख्यमंत्री द्वारा चलायल गेल ‘बेटी बचाउ – बेटी पढाउ’ अभियान केँ ढकोसला कहिकय असन्तोष आ आक्रोश प्रकट करैत। आखिर कि कारण भेल जे अभिनेत्री पूजा पासवान एहि तरहें बिगैड़ गेलीह, बिफैर पड़लीह? एकतर्फी बात बुझला आ गुनला सँ पूजा प्रति सहानुभूतिक लहैर सोशल मीडिया पर स्पष्ट रूप सँ देखाइत अछि। लेकिन सब बातक छानबीन केला पर पता चलैत अछि जे आयोजन मे सहभागिताक अवसर सही समय पर सही ढंग सँ नहि चलि पेबाक कारण बाद मे पूजाक चलचित्रक प्रदर्शन करबाक अवसर आयोजक द्वारा नहि देल जेबाक कारण ओ बिगड़ैत समापन सत्र मे मुख्यमंत्रीक विरुद्ध अपन आक्रोश व्यक्त केलीह। आउ, पूरा विस्तार सँ बुझी ई पूरा प्रकरण।
रङ्गवाटिका नेपाल केर आयोजन मे ‘प्रदेशस्तरीय नाटक तथा चलचित्र सांस्कृतिक महोत्सव’ विसं साल २०७५ चैत्र ३० गते सँ २०७६ वैसाख ४ गते धरि जनकपुरधाम मे भेल। आयोजक द्वारा राखल गेल जानकारी अनुसार एहि महोत्सव मे निम्न विवरणक कार्यक्रम सब प्रस्तुत करबाक बात छलयः
नाटक प्रदर्शन विवरणः
शीर्षक – भाषा – समय-अवधि – लेखक-निर्देशक – प्रस्तोता – जिला
समय अपराह्न ३ बजे सँ २०७५ चैत ३० गते
१. दान दहेज – थारु – ४५ मिनट – अरुण चौधरी – नाट्य समूह पंचसेरा – सप्तरी
२. माइम – सांकेतिक – ३० मिनट दिलिप घिसिंग-सन्तोषलाल दास – मिथिला संस्कार विकास समाज – सिरहा
३. चुनाव लड़ल छी – मैथिली – ४५ मिनट – हरिशंकर प्रसाई-रितेश साह‘पाटली’ – रङ्गदर्पण – जनकपुरधाम धनुषा
समय अपराह्न ३ बजे सँ २०७६ वैसाख १ गते
४. ‘लू’ – (नाट्य अनुवाद) मगही – ८० मिनट – सरिता साह – अनुप मिडिया प्रो. – सर्लाही
५. आजु के लक्ष्मण – भोजपुरी – ६० मिनट – गोपाल अश्क – भोजपुरी प्रज्ञा प्रतिष्ठान – पर्सा
६. सिसकैत जिनगी – मैथिली – ३० मिनट – उपेन्द्र भगत नागवंशी – आकृति – जनकपुरधाम धनुषा
समय अपराह्न ३ बजे सँ २०७६ वैसाख २ गते
७. जिनगी अन्हार – मैथिली – ९० मिनट – रामेश्वर साह – प्रतिबिम्ब रङ्गमञ्च – धनुषा
८. होशियार – मैथिली – ७५ मिनट – सुनिल यादव ‘दामोदर’ – जनचेतना अभियान नेपाल – धनुषा
समय अपराह्न ३ बजे सँ २०७६ वैसाख ३ गते
९. मधेशके शान – बज्जिका – ४५ मिनट – सञ्जय मित्र-सन्तोष पौडेल – न्यु दियालो युवा क्लब – रौतहट
१०. समाजक पीड़ा – मैथिली – ४५ मिनट – जीबछ दास – भोरुकवा नाट्य समूह – सप्तरी
समय अपराह्न ३ बजे सँ २०७६ वैसाख ४ गते
११. बरमसिया – सांस्कृतिक प्रस्तुति – ६० मिनट – सन्तोष एक्ट सोच नेपाल – महोत्तरी
१२. नोरक भाषा – मैथिली – ९० मिनट – उपेन्द्र भगत नागवंशी – रङ्गवाटिका नेपाल – धनुषा
सहभागी लोकनि केँ प्रमाणपत्र ओ अवार्ड वितरण एवं समापन समारोह ।
रंगवाटिका नेपाल द्वारा आयोजित ‘नाट्य एवं चलचित्र सांस्कृतिक महोत्सव’ मे प्रस्तुत होयवला नाटक तथा चलचित्र सभक विवरणः
समय विहान ११ बजे सँ २०७५ चैत्र ३० गते
चलचित्र प्रदर्शन विवरणः
शीर्षक – भाषा – समय-अवधि – लेखक-निर्देशक – निर्माता – जिला
१. दहेज नइ – मैथिली – १.२० मिनट – रामकाजी घिमिरे – रौतहट
२. महायात्रा – मैथिली – ४५ मिनट – अमितेश शाह – धनुषा
समय विहान ११ बजे सँ २०७६ वैसाख १ गते
३. दहेजक पीड़ा – मैथिली – २ घण्टा – पुजाकुमारी पासवान – धनुषा
४. मन नै मानै – मैथिली – ३० मिनट – राजदेव चौधरी ‘राजु’ – सप्तरी
५. मधेशी पुत्र पार्ट–२ – भोजपुरी – २ घण्टा – राजु साह – सप्तरी
समय विहान ११ बजे सँ २०७६ वैसाख २ गते
६. बेरवादी – भोजपुरी – २ घण्टा – वीरेन्द्र कबीरपंथी-सुजित यादव – धनुषा
७. डकुमेन्ट्री – मैथिली – ३० मिनट – सुनिल यादव दामोदर – धनुषा
८. बेटी – भोजपुरी – १ घण्टा – संजय साँवरिया-वीरेन्द्र कबीरपंथी – सर्लाही
समय विहान ११ बजे सँ २०७६ वैसाख ३ गते
९. मधेशी पुत्र पार्ट–१ – मैथिली – २ घण्टा – निराजन मेहता ‘मञ्जित’ – सप्तरी़
१०. बकलेल बेटा काबिल – थारु – २० मिनट – राजदेव चौधरी ‘राजु’ – सप्तरी
११. ईजोत – मैथिली – ४० मिनट – अमितेश शाह – धनुषा
समय विहान ११ बजे सँ २०७६ वैसाख ४ गते
१२. इज्जत – मैथिली – २ घण्टा – सन्तोष सरकार-महेश-राजु साह – सिरहा
१३. आबो त’ सोचू – मैथिली – ४५ मिनट – रामकाजी घिमिरे-सुभाष गजुरेल – रौतहट
१४. गुमकी – मैथिली – ३० मिनट – विकास साह – धनुषा
१५. झिल्के ((प्रदर्शन लेल) – नेपाली – २.२० घण्टा – लाखमान योञ्जन राजु-राजीव साह – सिरहा
उपरोक्त कार्यक्रम विवरण अनुसार एक अत्यन्त भव्य आ सर्वभाषा समावेशिक कार्यक्रमक आयोजन जनकपुर मे आयोजित भेल। किछुए समय पूर्व एहि ठाम जनकपुर साहित्य कला एवं अन्तर्राष्ट्रीय नाटक महोत्सवक आयोजन भव्यताक संग संपन्न भेल छल। भाषा, साहित्य, कला, संस्कृति, सिनेमा, समाज, चित्रकला – हर क्षेत्र मे जनकपुर बहुत आगाँ अदौकाल सँ रहल अछि, एहि बातक ई प्रमाण थिक जे एहि तरहक विहंगम कार्यक्रमक आयोजन पुनः दोहरायल गेल। कुल १२ गोट नाटक आ १५ गोट सिनेमाक प्रदर्शन प्रदेश २ केर विभिन्न जिला तथा विभिन्न लेखक, निर्देशक, निर्माता लोकनि केँ समेटैत प्रदर्शन करब बड पैघ परिकल्पना केँ उजागर करैत अछि। एहि मे पूजा पासवान केर निर्माण-निर्देशन मे बनल मैथिली फिल्म दहेजक पीड़ा केर प्रदर्शन ११ बजे सँ दोसरे दिन यानी १ गते नव वर्षक दिन राखल गेल छल। परञ्च प्राविधिक कारण सँ हुनकर ई सिनेमा निर्धारित समय मे प्रस्तुत नहि कयल जा सकल। आयोजक द्वारा पूजाक फिल्म केर प्रदर्शन लेल दोबारा समय देल गेल, ताहि समय सभागार मे दर्शकक संख्या उल्लेख्य नहि रहबाक कारण पूजा स्वयं कनेकाल मे प्रदर्शन रोकि देलीह। पुनः जखन दर्शक केर उपस्थिति उल्लेख्य भेल ता धरि समापन सभाक समय होयब आ मुख्य अतिथि लोकनिक उपस्थिति भऽ जेबाक कारण पूजाक फिल्म जे लगभग २ घंटा समय केर छल तेकर प्रदर्शन अनुपयुक्त आ गैर-वाजिब होइतय। एतेक समय देबाक लेल मुख्य अतिथि प्रदेश २ केर मुख्यमंत्री लालबाबू राउत नहि मानलनि। एहि बातक कष्ट सँ व्यथीत पूजा विशेष रूप सँ ‘दहेज प्रथा’ पर आधारित सिनेमा ‘दहेजक पीड़ा’ केर प्रदर्शन मुख्य अतिथिक सोझाँ नहि भेलाक कारणे आक्रोशित भेलीह। ओ एहि आक्रोश मे मुख्यमंत्री द्वारा चलायल गेल कार्यक्रम ‘बेटी बचाउ बेटी पढाउ’ पर सवाल सेहो उठेलीह। हुनकर मनक इच्छा पूरा नहि होयब मे समय आ महत्वपूर्ण व्यक्तित्वक अन्य कार्यक्रम मे पहिने सँ भाग लेबाक सहमति देबाक नैतिक मर्यादाक पालनक बाध्यताक कारण भेल। ताहि लेल ई आक्रोश जायज नहि होयबाक प्रतिक्रिया आम दर्शक व अन्य सहभागी लोकनि द्वारा देल गेल अछि। पूजा केँ सेहो एहि बात केर भान हेबाक चाहियनि आर ओ पहिने सँ आयोजक संग एहि तरहक व्यवस्थाक लेल बात कय सकैत छलीह, एहि तरहक भाव रखैत दर्शक व आयोजक केँ सुनल गेल।
एम्हर एहि प्रकरण पर बिना जैड़िक सब बात बुझने किछु लोक पुनः ब्राह्मणवाद आ मैथिली भाषा सीमित लोकक भाषा आदिक निरर्थक आरोप लगा बिना कोनो सरोकारक सरोकार मे पर्यन्त भाषाक तोड़बाक लेल सोशल मीडिया केँ घिनबैत देखल जा रहला अछि। कियो पूजा पासवान केँ मैथिली सँ इतर मगही भाषा आ मूलवासी संग कार्य करबाक प्रेरणा दय रहल देखाइत छथि तऽ कियो एहि तरहक आक्रोश केर जिम्मेवार ब्राह्मण वर्ग लोक केँ मानि वातावरण दुर्गन्धित कय रहल छथि। एहि तरहक अनाप-शनाप आरोप आ झूठक कलंक लगाकय विगत किछु समय सँ मैथिली भाषाभाषी केँ विखंडित कयल जेबाक कतेको प्रकरण सोझाँ अभरैत रहल अछि। जखन कि पूरा विवरण, सहभागिता, आयोजनक मर्म आ बात-व्यवस्था मे एकहु गोट ब्राह्मण कतहु नहि देखाइत छथि, ई पूरा विवरण सँ आ उपरोक्त समस्त समाचार सँ अवगत भेल जा सकैत अछि।


text:
भारदह, सप्तरी, नेपाल। अगस्त २६, २०१७. मैथिली जिन्दाबाद!!
अतिवृष्टि एवं पहाड़ी नदी मे बाढि सँ नेपालक सप्तरी जिला काफी प्रभावित भेल छल। दहेज मुक्त मिथिलाक संस्थापक अध्यक्ष करुणा झा केर नेतृत्व मे भारदहक समीप मैनकरड़ी व आसपास केर गामक बाढिग्रस्त मानव-समुदाय लेल हेल्थ कैम्प लगाओल गेल अछि। ई कैम्प आइ भोरे ९ बजे सँ चिकित्सक, स्वास्थ्य जाँच सहायक आदि सहित दहेज मुक्त मिथिलाक कार्यकर्ता संग बाढि ग्रस्त क्षेत्रक लोक वास्ते निःशुल्क स्वास्थ्य शिविर लगेने अछि। ई समाचार लिखबाक समय धरि लगभग ६०० आदमीक स्वास्थ्य जाँच केलाक बाद औषधि सेहो उपलब्ध कराओल गेल अछि। बाढिग्रस्त क्षेत्र मे सर्दी, खोंखी, जर-बोखार आदिक प्रकोप बेसी रहैत अछि। एहि समय होमयवला बीमारी एक रोगी सँ दोसर रोगी मे सरैत रहबाक खतराक कारण समय पर उचित इलाज होयब सेहो बहुत आवश्यक होएत छैक। दहेज मुक्त मिथिलाक तरफ सँ ग्रामीण भेग मे जतुका लोक केँ इलाज करेबाक लेल शहर जेबाक कम संभावना रहैत छैक ओतय जाय ई शिविर लगेबाक बात केँ लाभूक लोकनि खूब प्रशंसा कएलक अछि।
विदित हो जे सप्तरी जिलाक मुख्यालय राजविराज मे अवस्थित दहेज मुक्त मिथिलाक प्रधान कार्यालय सँ करुणा झा केर नेतृत्व मे दहेज विरुद्ध – महिला हिंसा विरुद्ध आर अशिक्षाक अन्त लेल समय-समय पर बहुतो तरहक कार्यक्रम सभक आयोजन होएत आयल अछि। वर्तमान स्वास्थ्य शिविर सँ ग्रामीण क्षेत्रक लोक केँ काफी सुविधा भेटबाक बात ग्रामीण सब कय रहल छल। एहि शिविर मे दहेज मुक्त मिथिला संग छिन्नमस्तिका इन्स्टीच्युट राजविराज केर सहयोग सेहो रहल, करुणा झा कहलैन। एहि तहरक शिविर आरो-आरो स्थान पर लगायल जायत ओ मैथिली जिन्दाबाद केँ जनतब देलनि।


text:
समस्तीपुर, मिथिला मिरर: समस्तीपुर मे अपराधक वारदात कम हेबाक नाम नहि लय रहल अछि। ताजा मामला समस्तीपुरक पूसा थानाक पातेपुर चौकक अछि। जतय दवाई व्यवसायी पंकज कुमार के दू के संख्या मे आयल मोटरसाइकिल सवार अपराधी दोकान सं बजा कय गोली मारि देलक।
व्यवसायी के गंभीर हालत मे निजी नर्सिंग होम मे भर्ती कराओल गेल। सदर डीएसपी मोहम्मद तनवीर अहमद कहलनि जे, घटनाक पाछु आपसी विवाद सामने आयल अछि। पुलिस छापेमारी कय रहल अछि।जानकारीक अनुसार पातेपुर गोपीनाथ निवासी राम बालक महतोक पुत्र पंकज महतो दवाई व्यवसायी अछि। घटनाक बाद हवा मे बन्दुक लहराबैत अपराधी फरार भय गेल। व्यवसायीक स्थिति काफी गंभीर बताओल जा रहल अछि।


text:
दरभंगा, मिथिला मिरर: मांगक लेल आंदोलनरत होमगार्डकें जवानक अनिश्चितकालीन हड़ताल पर गेला सं विधि व्यवस्था पर व्यापक असर पड़ल अछि। उक्त बात बृहस्पति दिन समाहरणालय धरना स्थल पर धरनाक अध्यक्षता कए रहल संघ’क जिलाध्यक्ष विष्णुदेव सिंह, सचिव दरोगा राय, कोषाध्यक्ष रामविलास यादव कहलनि। ओ कहलनि जे, सरकारक दोहरी नीतिकें कारण जिलाक 902 टा होमगार्डक जवान अनिश्चितकालीन हड़ताल पर अछि। सब जवान अप्पन रायफल आ गोली जमा कय देलक अछि।
अहि सं बहुतो विधि व्यवस्था सहित सरकारी कार्यालयकें काज बाधित भेल अछि। हड़ताल पर जेबा सं ट्रैफिक, उत्पाद विभाग, संचार विभाग, संग्रहालय, डाक विभाग आदि कार्यालयकें स़ुरक्षा भगवान भरोसे अछि। जिला पुलिस वैकल्पिक व्यवस्था बनेबामे जुटल अछि। बिहार रक्षा वाहिनी स्वयंसेवक संघकें आह्वान पर समान काजक समान वेतन, पुलिसकर्मीक दिस सं सुविधा व सेवा नियमित करबाक मांगकें लए होमगार्ड जवान जमिकय नारेबाजी केलक।
वक्ता सब कहलनि जे, सरकार द्वारा होमगार्ड जवानक संग सरकार सौतेला व्यवहार कय रहल अछि। जहन कि विधि-व्यवस्था संधारणमे होमगार्डक योगदान महत्वपूर्ण अछि। मौका पर दारोगा प्रसाद राय, मनोज कुमार सिंह, राम विलास यादव, वैद्यनाथ सिंह, जय किशोर यादव, मो. वसीम, श्यामलाल यादव, गंगा प्रसाद चौधरी, प्रेमलाल यादव सहित संघक बहुतो नेता सभाकें संबोधित केलनि।


text:
नवका- पुरनका लेख सर्च करु...
बिहार के संग फेर भेदभाव ?
केंद्र सरकार के तरफ सं बिहार के संग फेर पक्षपात कएल गेल. बिहार के गया स्थित ऑर्मी सर्विस कोर सेंटर ( ASC ) के बंगलुरु शिफ्ट कएल जा रहल अछि. जखन कि बंगलुरु मे डिफेंस के कइटा यूनिट पहिले सं मौजूद अछि. ई सभ रक्षा मंत्रालय के ओर सं भs रहल अछि. अखन देश के रक्षा मंत्री छथिन्ह ए के एंटोनी जी. एंटोनी जी कर्नाटक के पड़ोसी राज्य केरल के मुख्यमंत्री रहि चुकल छथिन्ह. आओर अखन के केंद्रीय मंत्रिमंडल मे बिहार प्रतिनिधित्व सिफर अछि.
बिहार के मुख्यमंत्री नीतीश कुमार एहि मामला पर अपन कड़ा नाराजगी जतबैत एकटा पत्र रक्षा मंत्री के लिखलखिन्ह अ. पत्र मे ओ कहलखिन्ह अ जे गया ASC सेंटर के एहिठाम सं बंगलुरु शिफ्ट करनाय राज्य के लोक के संग नाइंसाफी होएत. एहि सेंटर सं इलाका के हजारों लोक के रोजी-रोटी जुड़ल अछि. रोजगार मिलि रहल अछि. एकरा एहिठाम सं गेलाह सं ओ सभ सड़क पर आबि जएताह. रक्षा मंत्री के लिखल अपन पत्र मे मुख्यमंत्री इहो कहलथिन्ह अ जे बिहार बाढ़ि आओर भूकम्प प्रभावित जोन मे आबैत अछि. आओर गया मे एएससी सेंटर के रहला सं लोक के कोनो आपदा के समय मे तुरंत राहत मिलय के उम्मीद बनल रहैत अछि. सेंटर के हटला सं बिहार एहि सुविधा सं सेहो वंचित भs जाएत.
बिहार मे अखन सेना के मात्र दु टा केंद्र अछि. दानापुर मे सब एरिया हेडक्वार्टर आओर गया मे एएससी सेंटर. गया मे अखन जे ई सेंटर अछि ओ करीब 600 एकड़ मे फैलल अछि. रक्षा मंत्रालय एकरा एहि ठाम सं हटा बंगलुरु लs जाए चाहैत अछि. मुदा होहल्ला सं बचल लेल एकटा झुनझुना सेहो थमाएल जा रहल अछि. सरकार एहिठाम ऑफिसर्स ट्रेनिंग एकेडमी ( OTA ) बनाबय चाहैत अछि. ओटीए मे शॉर्ट सर्विस कमीशन ऑफिसर्स के प्रशिक्षण देल जाएत. चेन्नई ओटीए के बाद ई देश के दोसर ओटीए संस्थान होएत जतय ऑफिसर्स के प्रशिक्षण देल जाएत. ओना इंडियन मिलिटरी एकेडमी देहरादून मे सेहो ऑफिसर सभ के ट्रेनिंग देल जाएत अछि. अगर देहरादून के देखल जाए त ई देश के तेसर संस्थान होएत. मुदा एकर मतलब ई नहिं जे पहिने सं जे सेंटर अछि ओकरा हटा क दोसर ठाम लs जाएल जाए. सेंटर गया मे बनल रहय एकरा लेल सभ पार्टी के प्रतिनिधित्व के मिलिजुलि कs केंद्र सरकार के पास उठयबाक चाही. बिहार के संग अखन धरि बड़ नाइंसाफी भेल अछि. आब लोक के एकरा सभ के खिलाफ आवाज उठाबय पड़त. अपन आवाज बुलंद करय पड़त. अपन-अपन इलाका के सांसद... राज्यसभा सांसद के जगाबय पड़त जे आबो उठु... पार्टी पॉलिटिक्स के छोड़ि राज्य विकास के लेल एक होउ. आब बैसि कs राजनीति कएला सं काज नहिं चलत. दौड़-धूप करु. अहां सभ के कि लगैत अछि. अखन धरि जे बिहार के संग होएत आबैत रहल अछि ओ आगां सेहो होएत रहय ? अगर नहिं त देखैत कि छी अपन-अपन एमपी पर दबाव बनाउ. अगर से नहिं कs सकय छी त कम सं कम अपन बिचार त एहि ठाम राखिए सकय छी नहि . कि सेहो नहि ?
सदस्यता लें टिप्पणियाँ भेजें (Atom)


text:
पटना, मिथिला मिरर: बिहार कर्मचारी चयन आयोगक परीक्षा रद्द कय देल गेल अछि। अहि समाचारक बाद भाजपाक वरिष्ठ नेता आ पूर्व उपमुख्यमंत्री सुशील मोदी बिहार सरकार पर जुबानी हमला केलनि।सुशील मोदी ट्वीट कय कहलनि जे, एसआईटीक अनुमान अछि जे, बीएसएससी परीक्षाक लीक करेबा मे 200 करोड़ रुपैयाक खेल भेल अछि। ओ ट्वीट कय कहलनि जे, जाहि रैकेट मे 100 सं अधिक मोबाइल नंबरक उपयोग कय परीक्षार्थी स 2 सं 6 लाख रुपैया तक वसूलल गेल अछि।
ओ कहलनि जे, की एसआईटी आ कानूनक हाथ पैघ लोक धरि पहुंचत? अहि सं पहिने बुधदिन बिहार पुलिसक एसआईटी टीम बीएसएससी परीक्षा पर्चा लीक मामलाक किंगपिन परमेश्वर राम के गिरफ्तार केलक। पर्चा लीक मामला मे गिरफ्तार परमेश्वर बिहार बीएसएससी के सचिव छथि। गिरफ्तार करबा सं पहिने एसआईटी हुनका सं 24 घंटा धरि पूछताछ केलक


text:
— आभा झा।
मिथिलाक संस्कृति सँ जुड़ल एकटा महान पाबनि अछि ” तिला – संक्रांति”। बच्चामे तिला संक्रांति केर बड़ उत्साह रहैत छल। माँ भोरे-भोर चारि बजे स्नान करयकेँ लेल उठा दैत छल। बाबूजी घूरक इंतजाम पहिने सँ करि कऽ राखैत छलाह। हमसब पाँचो भाई-बहिन स्नान कऽ घूरक चारूकात आगि सेकय लेल बइस जाइत रही। ओकर बाद इंतजार रहैत छल जे चुलौर, तिलबा कखन माँ आनत। कनिक फरीछ होइ तखन माँ चुलौर, तिलबा, तिलकुट प्लेटमे सरिया कऽ हमरा सबकेँ खाइ लेल अनैत छल। एहि पाबनि सँ पहिने चूड़ा कुटेनाइ – चूड़ा भुजनाइ – तिल धोनाइ — सुखेनाइ —– तिलबा बनेनाइ सभक तैयारी एक हफ्ता पहिने सँ शुरू भऽ जाइत छल।
तिला संक्रांति पूरा भारतमे हर्षोल्लासक संग मनाओल जाइत अछि। कुंभकेँ पहिल स्नानक शुरूआत सेहो तिला संक्रांतिक दिन सँ ही शुरू भऽ जाइत अछि। एहि दिन सँ ही प्रयागराजमे शूरू होइ वाला कुंभ महोत्सवक पहिल शाही स्नान शुरू होइत अछि। ज्योतिषशास्त्रक अनुसार, जखन सूर्य धनु राशि सँ निकलि कऽ मकर राशिमे प्रवेश करैत अछि, तखन तिला संक्रांतिक पावन पर्व मनाओल जाइत अछि। एकर संग ही सूर्यकेँ मकर राशिमे प्रवेश करयकेँ संग-संग सूर्य उत्तरायण हुअ लगैत अछि, जकरा बहुत ही शुभ काल मानल जाइत छैक। मानल जाइत अछि कि संक्रांतिकेँ दिन सँ ही वसंत ॠतुक शुरूआत भऽ जाइत अछि, दिन पैघ आ राति छोट हुअ लगैत अछि। जाहि कारण एहि पाबनिकेँ नब ॠतु और मौसमक स्वागतक तौर पर सेहो मनाओल जाइत अछि। माघ मासक संक्रांतिकेँ मकर संक्रांति कहल जाइत अछि। अपन मिथिलामे तिला संक्रांतिक नाम सँ जानल जाइत अछि। एहि दिन सँ सूर्य दक्षिणायण सँ निकलि कऽ उत्तरायणमे प्रवेश करैत अछि। शास्त्रक अनुसार, उत्तरायणकेँ समय अवधिकेँ देवी-देवताक दिन और दक्षिणायणकेँ देवताक रातिकेँ रूपमे मनाओल गेल अछि। एहि दिन सँ विवाह, मुड़न, गृह प्रवेश, जनेऊ और नामकरण आदिक लेल शुभ समय शुरू भऽ जाइत अछि।तिला संक्रांतिक एहि पावन पर्वक पौराणिक महत्व अछि, कहल जाइत अछि कि एहि दिन सूर्य भगवान अपन पुत्र शनि सँ भेट करय लेल हुनकर घर जाइत छथि, जे कि शनि देव मकर राशिकेँ स्वामी छथि, ताहि दुवारे एहि पाबनिकेँ मकर संक्रांतिक नाम सँ जानल जाइत अछि। ओतहि दोसर मान्यता अछि, कि भगवान विष्णु एहि दिन पृथ्वी लोक पर असुरक संहार कयने छलाह, यैह खुशीमे तिला संक्रांतिक पाबनि मनाओल जाइत अछि।
तिला संक्रांतिक धार्मिक महत्व – शास्त्रक अनुसार तिला संक्रांतिकेँ दिन सँ सूर्य देवता उत्तरायण होइत छथि और उत्तरायण देवताकेँ अयन अछि। एक अयन देवताक एक दिन होइत अछि एहि तरहें 360 अयन देवताक एक वर्ष बनि जाइत अछि। सूर्यक स्थितिकेँ अनुसार वर्षक आधा भागकेँ अयन कहल जाइत छैक। सूर्यकेँ उत्तर दिशामे जाइकेँ उत्तरायण कहल जाइत अछि और एहि दिन सँ खरमास समाप्त भऽ जाइत अछि। खरमासमे कोनो तरहक शुभ कार्य नहिं होइत छैक।
मान्यताक अनुसार, कोनो व्यक्तिकेँ उत्तरायणमे मृत्यु होइ सँ मोक्षक प्राप्ति होइत छैक। एहि पाबनिकेँ लोक प्रकृति सँ जोड़ि कऽ सेहो देखैत छथि, जतऽ प्रकाश और ऊर्जा देबय वाला भगवान सूर्य देवक पूजा होइत छैन्ह। एहि कारण एहि दिन दान, पूजा-पाठ, जप-तप, स्नान आदि धार्मिक क्रिया-कलापक एक अलग ही महत्व छैक। कहल जाइत अछि कि एहि दिन दान-पुण्य कयला सँ सौ गुना बढ़ि कऽ पुनः प्राप्त होइत अछि। जाहि कारण आइयो लोक तिला संक्रांतिक दिन गंगामे स्नान करयकेँ संग ही बढ़ि-चढ़ि कऽ दान करैत अछि।
तिला संक्रांतिक वैज्ञानिक महत्व – जेना तिला संक्रांति मनाबैकेँ धार्मिक महत्व अछि ओहि तरहें एहि पाबनिकेँ मनाबैकेँ वैज्ञानिक महत्व सेहो अछि। तिला संक्रांतिक समय सँ ही नदीमे वाष्पन क्रिया होइत अछि और एहि दौरान नदीमे स्नान कयला सँ अनेक प्रकारक रोग दूर भऽ जाइत अछि ताहि दुवारे एहि दिन नदीमे स्नान करयकेँ विशेष महत्व छैक। चूँकि एहि समय सर्दी सेहो रहैत अछि और एहि दिन तिल-गुड़क सेवन कैल जाइत अछि, जे शरीरकेँ गर्मी प्रदान करैत अछि, जाहि सँ शरीरमे ऊर्जाक वृद्धि होइत अछि। एकर संग ही एहि दिन खिचड़ीकेँ सेवन सेहो अनिवार्य रूप सँ कैल जाइत अछि। खिचड़ी खाइकेँ वैज्ञानिक कारण अछि, कि खिचड़ी पाचनकेँ दुरूस्त रखैत अछि। ओतहि यदि खिचड़ीमे मटर आ अदरक मिला कऽ खिचड़ी बनेला पर ई शारीरिक रोग प्रतिरोधक क्षमता बढ़बैकेँ संग ही बैक्टीरिया सँ लड़यमे मदद करैत अछि।
जाड़मे तिला संक्रांतिक अपन विशेष महत्व अछि। दही-चूड़ा मिथिलाक खास व्यंजन अछि। मिथिलामे तिला संक्रांति पाबनिक दिन दही आ चूड़ा संग खिचड़ी खेबाक परंपरा अछि। संक्रांति दिन उड़ीदक दालि आओर चाउरक खिच्चड़ि , चुलौड़-तिलबाक संग तिल-चाउर, गुड़ चढ़ैत छनि। कहल गेल अछि, खिचड़ीकेँ चारि यार घी, पापड़ ,दही, अचार। तिल गुणवान अछि परंतु गुड़क बिना बेस्वाद, जकरा खायल नहिं जा सकैत अछि। गुड़क बिना तिलक महत्व नहिं और घीकेँ बिना खिचड़ी अधूरा।एक -दोसरकेँ महत्व बुझैत समाजमे समरस भऽ कऽ रहनाइ संदेश अछि तिला संक्रांतिकेँ। संक्रांति प्रतीक अछि परिवर्तनक, सामाजिक समरसताक, एकता व बंधुत्वक।समाज एकजुट होयत तऽ संक्रांति अवश्य घटित होयत, नब सवेरा जरूर आओत, संबंधक सर्द राति जरूर ऊष्मा भरल दिवसमे परिवर्तित होयत। जय मिथिला जय मैथिली।
आभा झा
गाजियाबाद


text:
२८ अप्रैल २०१८. मैथिली जिन्दाबाद!!
विभिन्न जाति-समुदाय द्वारा संगठन निर्माण आ एकजूटताक वर्तमान युग मे मैथिल ब्राह्मण समुदाय सेहो अपन जातीय अस्मिताक रक्षा आ भविष्य मे संरक्षित-सुरक्षित रहबाक निमित्त काल्हि २७ अप्रैल (वैसाख १४ गते) शनि दिन जनकनगरी जनकपुर मे विशाल रैलीक संग वैचारिक सम्मेलन संपन्न भेल अछि।
जनकपुर मे मैथिल ब्राह्मण सभा (महासंघ) द्वारा ब्राह्मण जातिक अनेकों संगठन जे नेपालक विभिन्न क्षेत्र मे कार्यरत छथि, तिनका लोकनिक सहभागिता मे करीब ५००० ब्राह्मण लोकनिक सहभागिता मे ‘पाग रैली’ कयल गेल। मिथिलाक विशिष्ट परिधान मे अपन जातीय विशिष्टता केँ सेहो झलकाबय वला पारम्परिक पहिरन मे एहि तरहक रैली (शोभायात्रा) केर भव्यता अत्यन्त विहंगम छल। जानकी मन्दिर प्रांगण सँ प्रारम्भ ई रैली सोनापट्टी होइत महावीर चौक, मारवाड़ी सेवा समिति, माछ बाजार, विद्यापति चौक, राम चौक होइत उद्योग वाणिज्य संघ केर सभागार मे पहुँचि सभा मे परिणत भेल छल। जनकपुर नगर केर परिक्रमा करबाक संग ब्राह्मण जाति-समुदाय केर हित लेल महासंघ द्वारा विभिन्न विषय-विधान आदि पर केन्द्रित ‘बन्द सत्र’ सहितक अधिवेशन-सेमिनार उद्योग वाणिज्य संघ सभागार मे कयलनि।
महासंघ केर अध्यक्ष श्री भगवान् झा केर संयोजन मे आयोजित एहि सम्मेलन मे नेपालक राजनीति मे मैथिल ब्राह्मण समुदायक सिरताज लोकनि माननीय अनिल झा एवं माननीय यदुवंश झा केर सेहो सहभागिता रहल। तहिना विराटनगर सँ मैथिली सेवा समितिक संस्थापक अध्यक्ष डा. एस. एन. मिश्र केर अगुवाई मे एक प्रतिनिधि मंडल एहि सम्मेलन मे सहभागिता जनौलक अछि। नेपालक कुल १० जिला सँ दर्जनों संघ-संस्था एवं आमजन सहभागिताक चर्चा खूब जोर-शोर सँ कयल जा रहल अछि। विभिन्न नाराक बैनर सहित ‘हर-हर महादेव’ केर नारा एवं वेद मंत्रोच्चारण करैत सभास्थल धरि पहुँचल छलाह जतय जुलूस सभा मे परिणति पेलक।
सभा मे बन्द सत्र सेहो भेल छल। महासंघ केर विधान पर विद्वान् वक्ता लोकनि विचार रखने छलाह। एहि अवसर पर राष्ट्रीय जनता पार्टीक अध्यक्षीय मंडल सदस्य अनिल झा समकालीन परिस्थिति मे संगठित होयबाक आवश्यकता आ अनिवार्यता पर प्रकाश देने छलाह। ब्राह्मण जाति-समुदायक समक्ष कि सब चुनौती अछि, राजनीतिक अवस्था मे एहि प्रबुद्ध वर्ग संग केहेन द्वेषपूर्ण आ अवहेलना करयवला व्यवहार जोर पकड़ि रहल अछि, ई सब चिन्ता ओ चिन्तनक विषय थिक। उपस्थित विद्वान् ओ विचारक लोकनि एहि दयनीयता सँ ऊबार पेबाक रस्ता पर सेहो विमर्श केलनि। एकताक बल सर्वोपरि होयबाक आ महासंघ केँ सशक्त बनेबाक जनादेश संग ई आयोजन सफल रहबाक बात सहभागी प्रतिनिधि लोकनि बतौलनि।


text:
नवका- पुरनका लेख सर्च करु...
वोटिंग खत्म आब गिनती पर नजर
बिहार विधानसभा चुनाव के वोटिंग खत्म भेल. चुनाव के बाद आब लोक सभ के नजर वोटक गिनती पर लागल छनि. गिनती 24 नवंबर के अछि. 24 तारीख के दोपहर बाद तक तस्वीर काफी किछ साफ भ जाएत.
बिहार विधानसभा के 243 सीट के लेल छह चरण मे वोट पड़ल. मतदान लsदsक शांतिपूर्ण रहल. चुनाव आयोग एहि के लेल बधाई के पात्र अछि. सुरक्षा के सेहो कड़ा इंतजाम कएल गेल छल.
एहि बेर वोटिंग मे लोक सभ सेहो बढ़ि-चढ़ि क शामिल भेलखिन्ह. नक्सली आओर दोसर बॉयकॉट के एलान पर ध्यान नहि द भोरे सं लाइन मे लागल रहलाह वोट खसाबय लेल.
महिला सभ सेहो एहि चुनाव मे बड़का संख्या मे वोट देबय लेल आगां अएलीह. एकरा अहां वोटिंग के लेल आयोग के तरफ सं जागरूकता आभियान के असर कहि सकय छी.
एहि चुनाव मे महिला उम्मीदवार सेहो काफी संख्या मे ठाड़ छलीह. 243 सीट के लेल 308 महिला उम्मीदवार. अहां एकरा संतोषजनक कहि सकय छी. ओना एहि चुनाव मे कुल 3523 उम्मीदवारक भाग्य के फैसला होए वाला अछि.
एहि बेरक चुनाव मे मुख्य मुकाबला जेडीयू-बीजेपी आओर आरजेडी-एलजेपी गठबंधन के बीच अछि. अहां एकरा कहि सकय छी जे नीतीश आओर लालू जी के बीच सीधा मुकाबला.
कांग्रेस आओर दोसर सभ पार्टी साइड मे अछि. केवल अपन उपस्थिति दर्ज कराबय लेल मैदान मे अछि. ओना कांग्रेस एहि बेर 243 सो सीट पर अपन उम्मीदवार ठाड़ कएने छल.
संख्या के हिसाब सं देखल जाए त जेडीयू 141 सीट पर बीजेपी 102 सीट पर लड़ल. जखन कि आरजेडी 168 आओर एलजेपी 75 सीट पर उम्मीदवार उतारने छल.
कांग्रेस के मैदान मे उतरय के नुकसान लालू-पासवान जीके भ सकैत अछि. कई ठाम एहन देखबा मे आएल कांग्रेस पार्टी लालूजीक लेल वोटकटवा साबित भेल.
जे होए आब 24 तारीख के इंतजार करु. गिनती के लेल सेहो चुनाव आयोग के तरफ सं भारी इंतजाम कएल गेल अछि. मिथिलाक हिसाब सं देखल जाए त जतय -जतय गिनती होएत ओ जगह एहि तरह अछि...
पश्चिम चंपारण- मार्केटिंग यार्ड बेतिया,
पूर्वी चंपारण- एमएस कालेज मोतिहारी,
सीतामढ़ी- सीतामढ़ी हाईस्कूल डुमरा आओर डायट भवन डुमरा,
मधुबनी- आरके कालेज मधुबनी,
सुपौल- बीएसएस कालेज सुपौल,
अररिया- कृषि उत्पादन बाजार समिति अररिया परिसर ,
किशनगंज- कृषि उत्पादन बाजार समिति यार्ड किशनगंज,
पूर्णिया- पूर्णिया कालेज पूर्णिया,
मधेपुरा- टीपी कालेज मधेपुरा,
सहरसा- जिला स्कूल सहरसा आओर राजकीय बालिका उच्च विद्यालय सहरसा,
दरभंगा- कृषि उत्पादन बाजार समिति परिसर शिवधारा ,
मुजफ्फरपुर- कृषि उत्पादन बाजार समिति अहियापुर ,
समस्तीपुर- समस्तीपुर कालेज,
बेगूसराय- बाजार समिति बेगूसराय,
खगड़िया- कृषि उत्पादन बाजार समिति खगड़िया,
भागलपुर- राजकीय पालिटेक्निक भागलपुर,
मुंगेर- आरडी एण्ड डीजे कालेज मुंगेर.
सीतामढ़ी आओर सहरसा मे दू ठाम गिनती के व्यवस्था कएल गेल अछि.
सदस्यता लें टिप्पणियाँ भेजें (Atom)


text:
विमर्श
– परितोष मिश्र
मिथिला राज्य आन्दोलन An intellectual mistake…..
मिथिला राज्य आन्दोलन एक असमान्य कालखंड सय गुजरि रहल अछि, रेणु शब्दावली के अनुदित करैत अगर कही त इ “अजगुत आ आत्महंता संजोग” अछि । एहि कालखंड में हमरा सभ के माथक ऊपर कोनो देवता सभ वाला नीलाकाश नहि अछि, ओतय से कोनो आकाशवाणी नहि होमय वाला अछि । मिथिला राज्य आन्दोलन के आकाश में आब ओजोन के फाटल छेद देखा रहल अछि जाहि में हमर सबहक सभ टा सुभ स्वप्न खत्म भय गेल अछि । कई दशक सय मिथिला राज्य आन्दोलन केर वांग्मय आन्दोलाकारी सभ के द्वारा बनाओल भूलभुलैया में भटकि रहल अछि । मिथिला राज्य आन्दोलन फेसबुक रूपी जंतर मंतर के लोकतंत्र, आ दरभंगा मधुबनी के समाजवाद के पाँछा ठनठना रहल अछि जेना की कुक्कुर के नांगरि में बान्हल कोनो खाली कनस्तर । आन्दोलन अप्पन शुरूआती दौर में Savita Jha Khan के शब्द में कहि त नोस्टाल्जिया के काफी हद तक सहारा लय कय आगू बढ़ल ।
मिथिला राज्य आन्दोलन के वर्तमान काल में तमाम शाब्दिक बाण के स्वरूप सभ सय बड़का वीभत्स सत्य सामने आबि गेल अछि । मिथिला राज्य आन्दोलन (“आई कमिट टू द फ्लेम” हे तमाम दर्शन हम अहाँ केँ अग्नि के समर्पित करैत छी) केर लेल एक पंक्ति एतेक अमोघ आ अपरिहार्य भय जायेत या इ कही जे भय गेल अछि ।
कनि दिन पाहिले जग्गनाथ पूरी गेल रही, ओतय गोवर्धन मठ के शंकराचार्य सय भागवत कथा में एक टा श्लोक व्याख्या सहित सुनलौं
“वक्ता श्रोता च वाक्यं च सदा त्वकिलं नृप, सममेति विद्यायां तदा सोर्थे प्रकाशते” – अर्थात् हे राजन बोलने वाले की इक्छा होने पर जब वक्ता श्रोता और वाक्य तीनों अविकल भाव से सम स्थिती में आतें हैं तब वक्ता द्वारा कहा हुआ वाक्य प्रकाशित होता है । पृथक मिथिला राज्य आन्दोलन अप्पन उत्तरोत्तर अओर अनगढ़ आधुनिकता के वर्तमान समय में कखनो उपरोक्त स्थिति में नहि आयेल । मिथिला आन्दोलनकारी केँ हजार बेर कहला के बादो हुनकर वक्तव्य प्रकाशित नहि भेल कारण वक्ता, श्रोता और वाक्य सम भाव में कहियो नहि आयेल । आन्दोलन के मंच सय कहल गेल तमाम शब्द नीललोहित (अति जामुनी) तितली बनि कय हुनके मंच पर लौटि कय धीरे धीरे मृतप्राय भय जाएत अछि ।
पृथक मिथिला राज्य आन्दोलन अप्पन निर्माण में स्वयं दुत्तल्ला ठाढ़ केलक । पहिल त सामने सय टोटल दार्शनिक आ दोसर तल्ला के निर्माण अव्यवहारिक, अप्रासंगिक, बिना लक्ष्यबेधि खिड़की के संग । मिथिला राज्य आन्दोलन केँ “दार्शनिक गोल्डन रुल” में थ्रू द लूकिंग ग्लास के ध्यान अबैत अछि ग्लोरी (गरिमा) शब्द के ल का बहस भय रहल अछि….. एलिस…. You know what I mean ओतय बात काईट कय हंमटी-डंपटी कहैत अछि.. It means that you choose it to mean- neither more nor less! एहि उपन्यास में आगाँ चलि कय एक टा विलक्षण वाक्य अछि.. But the rule is Jam yesterday and Jam tomorrow but never jam today ।
हमारा भीतर के “डिस्टोपीया कहि वा नचिकेता” इ पुछय चाहैत अछि की Pravin Narayan Choudharyजी के मंच सय Dhanakar Thakur जी, Uday Shanker Mishra, बैजू जी केँ दलाल आ धनाकर ठाकुर जी केर मंच स प्रवीण जी के दलाल एवं अप्पन आन्दोलन के अलावा सभ आन्दोलाकारी के तथाकथित सामजिक-असामाजिक, अभ्यागत-अनागत, चोर-बनोर, इत्यादि शब्द केँ रोकि कय कोनो बीच के स्पेस बनाबय के चाही । कोनो आदमी अप्पन कन्हा पर अपने नहि चढ़ि सकैत अछि मुदा दोसर कनहा के पाछाँ सय फूफ्कारी त दय सकैत अछि जाहि सय लोक डेरा कय दूर रहय । मिथिला राज्य आन्दोलन में पता नहि कि चलि रहल अछि जे के मुंह अछि आ के मुखौटा । के नहिं जनैत अछि मिथिला आन्दोलन में
- डॉ. धनाकर ठाकुर
- श्री बैद्यनाथ चौधरी ‘बैजू’
- डॉ. भुबनेश्वर प्रसाद गुरुमैता
- डॉ. कमलकान्त झा
- श्री उदयशंकर मिश्र
- प्रो. अमरेन्द्र झा
- श्री शिशिर झा
- श्री रत्नेश्वर झा
- श्री कृपानंद झा
- श्री प्रवीण नारायण चौधरी इत्यादि महाभाग सभ नहिं रहितैथ त इ आन्दोलन उपयुक्त, शशक्त आ जनसामान्य सय जुड़ल होइत ।लेकिन सच्चाई त इहो अछि जे एहि आन्दोलन में इ सभ गोटे नहि रहितैथ त एतेक अजगुत, विचारणीय, विलक्षण, वैचित्रमयी नहि रहैत । गौर करबाक गप्प थिक मिथिला राज्य आन्दोलन में आन्दोलनकारी लोकनि के विशेषज्ञता और होमय वाला मैथिल राज्य के जनता के अनभिज्ञता के बीच के आवागमन के विलक्षण सुरंग के खोजि कय निकालय पड़त । एहि लेल हमारा अहाँ के प्रेमचंद के सलाह लिय पड़त । प्रेमचंद रंगभूमि में लिखैत छथि जे “विशेषज्ञों में एक संकीर्णता होती है जो उनकी दृष्टि को सिमित रखती है, वे किसी विषय पर स्वाधीन होकर विस्तृत दृष्टि नहीं डाल सकतें हैं । नियम सिद्धांत परम्परागत व्यवहार और भेदोपभेद केर चिंता मिथिला राज्य आन्दोलन आन्दोलन केँ फैलय नहीं दय रहल अछि, सहजबुद्धि लोक अगर सूक्ष्मदर्शी नहि होइत अछि त संकुचित सेहो नहि होइत अछि । डा. Kailash Kumar Mishra सौ बात के एक बात कहैत छथि आन्दोलन के सहजबुद्धि होबाक चाही । अगर अहाँ मिथिला राज्य आन्दोलन के हाथ थामि दू डेग चलय के कोशिश करब त लागत जे एतेक औचक क्रासिंग, भूलभुलैया, आ उत्पाटित दिशाभ्रम लागत जे सभ गडड-मड्ड भ जायत । मिथिला राज्य आन्दोलन के विमर्श स उत्पन्न एतेक शाखा-प्रशाखा भ गेल अछि जे पता नहि चलि रहल अछि जे के जड़ि छैथ, आ के तना, आ ओहि में स सभ तन-तना रहल छथि । कहबी छैक “जतय विमर्शरूपी जंगल अत्यधिक भ जैत अछि ओतय उद्देश्य रास्ता भटकि जैत अछि” । मिथिला राज्य आन्दोलन केर कुशल-क्षेम पुछय वाला आन्दोलन सय ज्यादा नमहर बनाबय पड़त । मिथिला आन्दोलनकारी सभ सय आग्रह….. All things have been already said, as nobody listen, It is necessary to begin again!
परितोष मिश्र केँ प्रवीण नारायण चौधरी द्वारा कहल गेल विचार निम्न अछिः
(नोटः परितोष मिश्र स्वतंत्र विचारक होयबाक संग-संग भारतीय जनता पार्टी राजनीतिक दल केर कार्यकर्ता सेहो छथि आर एखन धरि राजनीतिक दल केर मिथिला प्रति कि सोच अछि ताहि पर विचार नहि लिखि सकला अछि। परन्तु मैथिली-मिथिला केर विभिन्न विषय पर लिखब-सोचब मातृभूमि प्रति समर्पण केर प्रक्रियाक रूप मे हम मानैत छी। – प्रवीण नारायण चौधरी)
प्रिय परितोष मिश्र जी,


text:
सामाजिक संजाल केर सर्वोत्तम उपयोगः फेसबुक से सहरसा ग्रूप मिलन समारोह केर सुन्दर सफर
अपन जिलाक गौरव केँ निरन्तरता मे रखबाक अति पुनीत उद्देश्य सँ एकत्रित फेसबुक पर सहरसा ग्रुप द्वारा आभासी संसार सँ यथार्थ मैदान मे मिलन समारोहक आयोजन लगातार चारिम वर्ष एहि ५ नवंबर, २०१७ रवि दिन जिला मुख्यालय मे करय जा रहल अछि।
एहि ग्रुप केर एडमिन तथा मिलन समारोहक परिकल्पनाकार मध्य एक प्रमुख व्यक्तित्व संयोजक कुमार रविशंकर कहलैन जे अपन सामाजिक सरोकार केँ आभासी दुनियाक महत्वपूर्ण पटल “फेसबुक” पर सहरसा नामक समूह पर होएत रहैत अछि, एकरा सार्थक ढंग सँ जमीन पर उतारबाक लेल सेहो हम सब कृतसंकल्पित छी। पूर्वी मिथिलाक अति प्राचीन गढ सहरसा अपन बौद्धिक परम्परा केँ आदिपुरुष मंडन-भारती सँ ज्ञात इतिहास केर निर्वहन करैत आबि रहल अछि। उपरोक्त मिलन समारोह आ एकर पुनीत उद्देश्य सँ एहि बात केँ प्रमाण भेटैत अछि जेना कहियो शंकराचार्य केँ मंडन मिश्र केर घर देखेबाक वास्ते पैनभरनी हुनका कहने रहथिन जे जाहि स्थल पर चिड़ै-चुनमुन सेहो संस्कृत बुझय वैह स्थान हुनक घर छी – जे किंवदन्ति छैक जे प्रत्यक्षम् किम् प्रमाणम् यैह बात ई सहरसा ग्रुप आभासी पटल पर कयल गेल चिन्तन-मनन केँ सार्थक ढंग सँ जमीन पर कोना प्रयोग कयल जाय ताहि लेल ई मिलन समारोह करैत अछि।
सामान्यतया यैह देखल जाएछ जे फेसबुक पटल पर अधिकांश लोक समाज, राज्य, सुरक्षा, शिक्षा, रोजगार, विकास आदिक सम्बन्ध मे बड पैघ-पैघ दाबी करैत अछि। ओतहि एहेन-एहेन फोटो सब पोस्ट करैत रहैत अछि मानू जेना कतेक पैघ-पैघ महत्वपूर्ण कार्यक निष्पादन कय समाज-राष्ट्र-नागरिक आदिक लेल कतेक पैघ हित पूरा कयने हो। साहित्य, कविता, कथा, इतिहास-चर्चा, इत्यादि काफी महत्वपूर्ण सृजनक काज सब सेहो होएत रहैत देखा पड़ैछ। तखन जँ एतेक रास सकारात्मक शक्ति एक स्थान पर भेंटघांटहि केर बहन्ने एकजुटता प्रदर्शित करय त केहनो कठिन सँ कठिन काज सभक सहयोग सँ क्षण मे पूरा भ जेतैक। बिल्कुल ताहि तरहक सोच सँ परिपूर्ण युवा एडमिन समूह केर संग-संग जिलाक बहुत रास गणमान्य व्यक्तित्व सभक सङ्गोर सँ ई बैसारक आयोजन होएत अछि।
सहरसा ग्रुप मिलन समारोह मे रंगकर्म, सिनेकर्म, ललितकला, चित्रकला, विभिन्न कलाक संग भाषा, साहित्य और सोशल मिडिया केर बिन देखलहबा या देखलहबा कतेको रास मित्र लोकनिक एक ठाम आबि शक्ति-संयोग केँ बढेबाक मौका भेटतनि।
ग्रुप संचालक कुमार रविशंकर ईहो कहला जे कार्यक्रम केँ विगत वर्ष सब मे भेटल आमजनक सहयोग, स्नेह व समर्थन सँ एहि वर्षक आयोजनक उत्साह दोब्बर अछि। एहि वर्ष मुख्य अतिथिक तौर पर मैथिली-हिन्दीक नामी साहित्यकार तथा साहित्य अकादमीक पुरस्कार सँ सम्मानित स्रष्टा डा. शेफालिका वर्मा रहती। मिलन समारोह कार्यक्रम केर उद्घाटन सौरभ जोरवाल (भा. प्र. से.), एस.डी.ओ. सहरसा रहता। विशिष्ट अतिथि मे रमेश झा महिला महाविद्दालय केर प्राचार्या डा. रेणु सिंह तथा श्री प्रभाकर तिवारी, डी.एस.पी सहरसा रहता। कार्यक्रम मे युवा कवि आनंद झा, समकालीन कवि अरविंद श्रीवास्तव सहित आरो-आरो कवि लोकनि कविता पाठ करता। एहि आयोजन मे शशि सरोजनी रंगमंच संस्थान केर रंगकर्मी, गायक, कलाकार सब द्वारा भव्य सांस्कृतिक कार्यक्रम प्रस्तुत कयल जायत। एकरा अलावे मैलोरंग, नई दिल्ली केर संस्था द्वारा एकल नाटक केर प्रस्तुति सेहो कयल जायत। ओ मैथिली जिन्दाबाद केर मार्फत कार्यक्रम मे सभक सहायता आ सहभागिता हेतु अपील कएलनि अछि।


text:
भोजपुर नगरपालिका
भोजपुर नगरपालिका (English: Bhojpur Municipality) नेपालक कोशी अञ्चलक भोजपुर जिलाक एक नगरपालिका छी। भोजपुर नगरपालिका भोजपुर जिलामे अवस्थित नगरपालिका छी । ई नगरपालिका २०६८ साउन १ सँ लागू भऽ बनाइएल अछि। एकरा नगरपालिका घोषणा करैत खन भोजपुर, बोखिम, टक्सार आ भैसीपंखा गाउँ विकास समितिसभ समावेश कएल गेल अछि। आर्थिक वर्ष २०६८/६९क बजेटमार्फत् मुलुकमे ४१ नयाँ नगरपालिका थपैत खन भोजपुर सेहो नगरपालिका बनल अछि। महानगरपालिका, उपमहानगरपालिका आ नगरपालिका करि अखन मुलुकमे कूल ९९ भेल अछि आ गाविसक संख्या ३ हजार ९ सय १२ सँ घटि ३ हजार ७ सय ५२ भेल अछि।
जनसंख्या[सम्पादन करी]
नेपालक सन् १९९१ के जनगणना अनुसार भोजपुर नगरपालिकाक जनसंख्या ५,८२३ अछि।[१]
जिलागत निर्वाचन क्षेत्र अन्तर्गत भोजपुर नगरपालिका कऽ नक्सा[सम्पादन करी]
निर्वाचन आयोग (नेपाल) द्वारा निर्धारण कएल गेल, जिलागत निर्वाचन क्षेत्र अन्तर्गत भोजपुर नगरपालिका कऽ नक्सा नीचा देल गेल अछि। [२]
बाह्य जडीसभ[सम्पादन करी]
सन्दर्भ सामग्रीसभ[सम्पादन करी]
- ↑ Central Bureau of Statistics (CBS)
- ↑ निर्वाचन आयोग नेपाल, निर्वाचन आयोग नेपाल कऽ आधिकारिक वेबसाइटमे उपलब्ध नक्सा.


text:
बैठक केँ अध्यक्षता प्रमंडलीय वाणिज्य उद्दयोग परिषद के अध्यक्ष पवन कुमार सुरेका केलन्हि। मौक़ा पर उपस्थित बैंक अधिकारि सभ व परिषद के सदस्य सभ क' संबोधित करैत कहला कि प्रधानमंत्री देश म' नक़ली नोट सँ भ' रहल भष्टाचार, कालाधन जेहेन कैको देश हित काज क' सुचारू रूप सँ चलेबाक लेल ई डेग उठेलन्हि।
इस निर्णय सँ किनको घबरेबाक जरुरत नहि अछि। ओतहि आयकर अधिवक्ता गोपाल कृष्ण तालुका व चार्टर्ड एकवंटेंट राजीव मिश्रा आयकर प्रवधान केर बारे म' बैठक म' विस्तृत जानकारी देलन्हि। मौका पर उपस्थित बैंक पदाधिकारि सभ बैंक म' राशि जमा करबा म' संयम रखबाक अनुरोध लोग सभ सँ केलन्हि। ओतहि बैंक म' किछ काउण्टर बढेबाक आश्वासन सेहो देलन्हि। बैठक म' स्टेट बैंक, HDFC बैंक संगे कैको आन बैंकक अधिकारी सभक संगे चेम्बर के अजय कुमार पोद्दार, दिनेश मिश्रा, राजेश बोहरा, कुणाल तुलस्यान, मनमोहन सरवगी, नवनीत कुमार, सुनील सिंह संगहि चेम्बर के प्रधान सचिव सुनील कुमार गामी आदि उपस्थित छलाह।


text:
रुकुम जिला
रुकुम नेपालक मध्यपश्चिमाञ्चल विकास क्षेत्रक राप्ती अञ्चलम अवस्थित रमणीय पहाडी जिला छी। समुन्द्र सतह सँग ६००- ६,००० मिटर उचाइ धरि रहल बेसी, फाँट, पहाड आर हिमाली भाग मिलि बनल रुकुमक पूर्वम म्याग्दी आर [[बागलुङ जिला|बाग्लुङ जिला]], पश्चिममा जाजरकोट जिला, दक्षिणमा सल्यान आर रोल्पा जिला आ उत्तरम डोल्पा जिला अछि। रुकुमकोटस्थित कमल दह, कमलदह बह्राजिको मन्दिर, शिवालय, देउराली गुफा, मैकोट स्थित पुथा हिमाल, सामझाङ हिउँचुली, सिस्ने हिमाल, ढोरपाटन सिकार आरक्ष, पाेखराक तातोपानीको मुल, डिग्रे साइकुमारीको मन्दिर आदि स्थानसभ रूकुमक प्रसिद्ध पर्यटकीय गन्तव्यसभ अछि । '५२ पोखरी ५३ टाकुरी'क जिलाक रूपम परिचित रुकुम स्यार्पु ताल, दुर्लभ वन्यजन्तु नाउर लगायत आउर बहत आकर्षक जडिबुटी तथा रमणीय क्षेत्रसभ अछि।
सन्दर्भ सामग्रीसभ[सम्पादन करी]
- ↑ "नेपालक राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
बाह्य जडीसभ[सम्पादन करी]
निर्देशाङ्क: २८°३८′००″N ८२°२८′००″E / २८.६३३३°N ८२.४६६७°E


text:
दरभंगा,मिथिला मिरर-मणिकांत झाः मिथिलाक जन जन के ठोर पर रचल बसल गीत ” जगदम्ब अहीँ अवलम्ब हमर हे माय अहाँ बिनु आश ककर ” केर रचयिता मिथिलाक संत कवि मैथिली पुत्र प्रदीप केँ काल्हि दरभंगा मे भोगेन्द्र झा सम्मान सँ सम्मानित कयल गेलनि अखिल भारतीय मिथिला संघ दिल्लीक अध्यक्ष विजय चंद्र झा केर अध्यक्षता मे आयोजित समारोह मे कामेश्वर सिंह दरभंगा संस्कृत विश्वविद्यालय केर कुलपति डा देवनारायण झा प्रदीप जी केँ ई सम्मान प्रदान कैलनि। एकरा अंतर्गत हिनका पाग, दोपटा, माला, प्रशस्ति पत्र, स्मृति चिन्हक संग ५१०० टाकाक चेक समर्पित कयल गेलनि ।
डा भीमनाथ झा द्वारा विशिष्ट शैली मे लिखल अभिनंदन पत्र सेहो प्रदीप जी केँ सम्मान मे पढ़ल गेल। एहि अवसर पर डा ब्रजमोहन मिश्र , डा प्रेम मोहन मिश्र , डा धर्मेन्द्र कुमर, रामकुमार झा ,डा हेमचँद्र झा सहित अनेक गणमान्य मंचासीन छलाह । सीतायनक सभागार मे आयोजित एहि सम्मान समारोह मे वक्ता लोकनि प्रदीप जीक कृतित्व ओ व्यक्तित्व पर विस्तार सँ प्रकाश देलनि । अपना उद्बोधन मे प्रदीप जी संस्थाक प्रति आभार प्रदर्शित कयलनि ।
दरभंगामे भोगेंन्द्र झा सम्मान सं सम्मानित भेलाह मैथिली पुत्र प्रदीप
दरभंगा,मिथिला मिरर-मणिकांत झाः मिथिलाक जन जन के ठोर पर रचल बसल गीत ” जगदम्ब अहीँ अवलम्ब हमर हे माय अहाँ बिनु आश ककर ” केर रचयिता मिथिलाक संत कवि मैथिली पुत्र प्रदीप केँ काल्हि दरभंगा मे भोगेन्द्र झा सम्मान सँ सम्मानित कयल गेलनि अखिल भारतीय मिथिला संघ दिल्लीक अध्यक्ष विजय चंद्र झा केर अध्यक्षता मे आयोजित समारोह मे कामेश्वर सिंह दरभंगा संस्कृत विश्वविद्यालय केर कुलपति डा देवनारायण झा प्रदीप जी केँ ई सम्मान प्रदान कैलनि। एकरा अंतर्गत हिनका पाग, दोपटा, माला, प्रशस्ति पत्र, स्मृति चिन्हक संग ५१०० टाकाक चेक समर्पित कयल गेलनि ।


text:
विगत 28-29 मइ केँ अगरतला मे 'अखिल भारतीय युवा लेखक महोत्सव'क आयोजन भेल. आयोजक छल, साहित्य अकादेमी. एहि महोत्सव मे चौबीसो मान्यता प्राप्त भाषाक अलावे तीन गोट पूर्वोत्तर भारतक जनजातीय भाषा-कोकबोरॉक, चकमा आ मोग केँ सेहो प्रतिनिधित्व छल. सौभाग्यवश एहि खेप मैथिलीक प्रतिनिधित्व करबाक अवसर हमरहि भेटल.
विभिन्न भाषा-साहित्यक प्रतिनिधि समानधर्मा लोकनि सँ साक्षात्कारक उल्लास आ भारतीय भाषा-साहित्यक समकालीन गतिविधि केँ चिन्हबाक-जनबाक जिज्ञासाक संग जखन 27 मइ केँ प्रायः चारि बजे अपराह्न मे अगरतला एयरपोर्ट सँ बहरेलहुँ, तँ सभ सँ पहिने भेटलीह पंजाबीक प्रतिनिधि-डॉ. शालू कौर. औपचारिक अभिवादनक पश्चात दुनू गोटे गाड़ी मे बैसि होटल दिस विदा भेलहुँ. एयरपोर्ट सँ होटल धरिक करीब 7 किलोमीटरक यात्रा मे शालू जीक बहुमुखी प्रतिभाक परिचय पओलहुँ. जखन ओ स्नातक केर छात्रा छलीह तखनहि सेना मे लेफ्टिनेंट पद पर नियुक्ति पओलनि. चारि वर्षक सेवाक बाद त्यागपत्र दए पुनः आगाँक अध्ययन मे जुटलीह. पंजाबी साहित्य मे पीजी कयलनि. पश्चात एम.फिल. आ पी.एच.डी.क उपाधि सेहो अर्जित कए, सम्प्रति दिल्ली विश्वविद्यालय मे अध्यापन करैत छथि. इहो जानल जे फैमिनिज्म आ सूफीज्म हुनक प्रिय विषय छनि, जकर प्रभाव पश्चात हुनकर कविता सभ मे सेहो पाओल. पंजाबी साहित्य मे सूफी परम्परा हुनक शोधक विषय सेहो छलनि. एकर अलावे शालू पिस्टल शूटिंग मे राष्ट्रीय स्तरक खेलाड़ी सेहो छथि. महत्वपूर्ण इहो जे शालू जे केलनि, पूरा मनोयोग सँ केलनि. सभ क्षेत्र मे प्रशंसनीय सफलता पओलनि. तकर प्रमाण देखल हुनकर मोबाइल मे-हुनका प्राप्त सोरहि सँ अधिक स्वर्ण-पदकक फोटो.
28 वर्षीया शालूक प्रतिभा-परिचय सँ मुग्ध भेल होटल पहुँचलहुँ. नियत स्थानपर डेरा खसाओल. संध्याकाल जखन डाइनिंग हॉल मे पैसलहुँ तँ ओतय परिचय भेल असमिया कवि विक्टर राजकुमार आ मणिपुरीसेवी- ख.कृष्णमोहन सिंहसँ. विक्टर मूलतः साफ्टवेयर इंजिनीयर छथि आ अपन कम्पनी चलबैत छथि. कृष्णमोहन एखन छात्रजीवने व्यतीत कए रहलाह अछि मुदा, भाषा-साहित्यकर्मीक रूपमे बेस ख्यातिलब्ध छथि। तीनू गोटे भोजन करैत रही, हठात् असमिया आ मणिपुरीक साहित्यिक गतिविधिक प्रति जिज्ञासा भेल आ दुनू गोटेसँ समवेत पुछलियनि- एकटा रचनाकारक रूप मे अहाँ लोकनि केँ अपन साहित्यक सभ सँ पैघ समस्या की अभरैत अछि? अपेक्षा छल जे उत्तर भेटत- पाठकक अभाव, प्रकाशकक अभाव, वितरण व्यवस्थाक अभाव...... तावत् कृष्णमोहन उत्तर देलनि- हमर सभक पाठकक अति-संवेदनशीलता। विक्टर सेहो समर्थनमे मूड़ी डोलौलनि. हमरा उत्तरक गंभीरता, कही तँ निहितार्थक भाँज नहि लागि रहल छल. भेल जेना प्रश्न टारबाक लेल किछु कहि देलनि अछि, मुदा विक्टरक सहमति हमरा अपनहि आशंका सँ असहमति करा रहल छल। पुनः हमर जिज्ञासा छल- कने विस्तारसँ कहू।
कृष्णमोहन अत्यंत पीड़ित स्वर मे कहय लगलाह- हम सभ अपन आस-पास जे देखैत छी, जे अनुभव करैत छी, जे भोगैत छी तकर यथावत् चित्रण अपन साहित्य मे नहि कए पबैत छी। कारण ई बात हमरा एतुका घोषित-अघोषित सत्ता केँ अखरैत छैक....
हम टोकलियनि- तकर माने जे ओ सब डेराइत अछि अहाँ लोकनिक कलमक बल सँ?
विक्टर स्पष्टीकरण दैत बजलाह- डेराइत तँ अछि सत्ते मुदा डेरायल देखाय नहि चाहैत अछि. अपन डर केँ नुकेबाक हेतु हमरा सभ केँ डेरबैत अछि. जँ हमरा लोकनि एहि सत्ता-व्यवस्थाक विरुद्ध कोनो बात लिखैत छी तँ चौबीस घण्टाक भीतर समाद भेटैत अछि-जँ खएर चाहैत छी तँ अपन रचनाक स्पष्टीकरण छापि मूल बात केँ काटू. अन्यथा तीन दिनक भीतर....!
बजैत-बजैत विक्टर रुकि गेलाह. हमरा लेल ओहि अव्यक्त अभिव्यक्तिक व्यक्त भाव केँ ठेकानब मोसकिल नहि छल. अभिव्यक्तिक स्वतंत्रता पर कुठाराघातक संत्रास ओ अपन भुक्त-अनूभूत पीड़ाक अव्यक्त रहि जयबाक अतृप्ति आ टीस, एहि दुनू नवतुरिया साहित्यकारक मुँह पर स्पष्ट झलकि रहल छल. मुदा, हम वातावरणक गंभीरताक परिधि केँ फानि पहुँचि गेल रही अपन साहित्यांगन मे. एकाएक हमरा मुँह सँ बहराय गेल- अहाँ सभ अति-संवेदनशीलता सँ पीड़ित छी आ हम सभ असंवेदनशीलता सँ! हुनका लोकनि केँ हमर संकेत बुझबा मे भाङ्गठ नहि भेल रहनि. एकटा ठहक्का मुखरित भेल. हँसल हमहूँ रही. मुदा मनेमन ताहि सँ अधिक कानल रही अपनहि लोकक बीच अपन उपेक्षाक स्वर अकानि. अंतरात्मा सहसा बाजि उठल छल- हमरो गप पर किओ कान दितैक एहिना...!!!
वातावरण मे पुनः आत्मीयता आ उल्लासक प्रवेश भऽ गेल छल. डाइनिंग हॉल सँ बहराय हमहूं एहि दुनू कविक काव्यलोक मे फेर दुपहर रातिधरि विचरण करैत रहलहुँ. (क्रमशः)
— चंदनकुमार झा
Tags: आलेख


text:
मिथिला पेंटिंग (मधुबनी पेंटिंग) रोहणी कुमारी
रोहिणी कुमारी उर्फ़ पूजा पिताजी क नाउ विनोद कुमार गुप्ता। हिनक जन्म 15 अक्टूबर 1993 ई•म दरभंगा जिला म भेल अछि। शिक्षा दीक्षा – हिंदी प्रतिष्ठा म, स्नातकोत्तर संग बी•एड• आओर पेंटिंग आ मेंहदी मे डिप्लोमा, फाईन आर्टस डिग्री म सेहो करिनै छथिन। हिनक वर्तमान पता – मोहल्ला लालबाग़ महावीर मंदिर के नजदीक पोस्ट-लालबाग़ जिला-दरभंगा पिन कोड -846004 अछि।
रोहणी जी मिथिला पेंटिंग कें संग संग हिन्दी म सुन्नर कविता सेहो लिखै छथिन। वर्तमान म सीताराम कला एवं संगीत महाविद्यालय दरभंगा क केंद्राधीक्षक छैथि। रोहणी जी आई कालि मिथिला पेंटिंग (मधुबनी पेंटिंग) सीकी आर्ट आओर तरह तरह क डिजाइन करैत छथिन। समय समय पर देश क अनेको शहर म अपन कलाक प्रदर्शनी लगबैत रहै छथिन। अखन धरि अनेको संस्था स सम्मानित भ चुकलिन।मिथिलाक विलुप्त होइत धरोहर बचबै लग छथिन। रोहणी जी कहै छथिन हुनक ई काज म हुनक भाई विनायक बहुत सहयोग भैटलैन। पूरा समाज क हिनका पर नाज अछि। खाली समय अपन आवास पर बच्चा सबकें पेंटिंग सेहो सिखबैत छथिन। जेना सोनार सोना क पहचैन जाइत अछि, तहिना हिनका रंग क पहचान अछि। हिनक किछु कला प्रदर्शनी नीचा छन्हि –
विशेष जानकारी क लेल हिनक स सम्पर्क क सकैत छि ईमेल-rohiniq30@gmail. com


text:
अछि देश के लूटि रहल अछि. पाई बना रहल अछि. जेना देश के कोनो फिक्र नहि सभ अपन खाता भरय मे व्यस्त अछि. भाई-भतीजावाद के... लालफीताशाही के बोलबाला अछि. आम लोक अपना के एकदम सं लाचार महसूस करि रहल छथिन्ह.
नवका- पुरनका लेख सर्च करु...
अनशन पर बैसल अण्णा के संग आउ...
अमिताभ बच्चन के एकटा फिल्म आएल छल शहंशाह. एहि मे एकटा गाना अछि...अंधेरी रातों मे...सुनसान राहों पर... एक मसीहा आता है जिसे लोग शहंशाह कहते हैं. देश मे आई एक तरहे एहने हाल अछि. सी़डब्ल्यूजी घोटाला... 2जी घोटाला... आदर्श हाउसिंग घोटाला... खाद्यान्न घोटाला... भ्रष्टाचार... तेल-दूध-दाल-चावल केर महंगाई सं लोक त्राहि-त्राहि करि रहल अछि.
चारुकात एकदम सं अन्हार छायल अछि. अंधेरगर्दी मचल अछि. लूट मचल अछि. जकरा जेना भ रहल
अछि देश के लूटि रहल अछि. पाई बना रहल अछि. जेना देश के कोनो फिक्र नहि सभ अपन खाता भरय मे व्यस्त अछि. भाई-भतीजावाद के... लालफीताशाही के बोलबाला अछि. आम लोक अपना के एकदम सं लाचार महसूस करि रहल छथिन्ह.
अछि देश के लूटि रहल अछि. पाई बना रहल अछि. जेना देश के कोनो फिक्र नहि सभ अपन खाता भरय मे व्यस्त अछि. भाई-भतीजावाद के... लालफीताशाही के बोलबाला अछि. आम लोक अपना के एकदम सं लाचार महसूस करि रहल छथिन्ह.
एहन मे निराश भ चुकल लोक के एकटा उम्मीद के किरण दिखा रहल छथिन्ह 72 साल के बूढ़ गांधीवादी अण्णा हजारे. ओ भ्रष्टाचार के खिलाफ एकटा जनयुद्ध के एलान करि देने छथिन्ह. दिल्ली के जंतर-मंतर पर आमरण अनशन पर बैसि गेल छथिन्ह. एकटा बूढ़ के अनशन पर बैसय सं देश के युवा नवका जोश मे आबि गेल अछि.
देश के युवा लोकनि के हिनका समर्थन मे आगां आबय सं केंद्र सरकार हिल गेल अछि. सरकार बातचीत सं मामला सुलझाबय के लेल हाथ बढ़ौलक अछि. मुदा अखन धरि सरकार के रवैया टालू रहल अछि. सरकारक एकरा गंभीरता सं नहि लेबय के कोशिश मे अछि. मुदा अण्णा के मिल रहल व्यापक समर्थन सं सरकार मे खलबली सेहो अछि.
देश के कइटा संगठन भ्रष्टाचार के खिलाफ जन लोकपाल बिल लाबय के लेल एकजुट भ गेल अछि. देश भर मे धरना...प्रदर्शन...अनशन भ रहल अछि. एकरा अहां आजादी के दोसर लड़ाई कहि सकय छी. 1947 मे त हम अहां अंग्रेज सं आजाद भेलहुं मुदा देशक अपन लोकक भ्रष्टाचार के गुलाम बनि गेलहुं. नेता... अफसर के एहन गठबंधन बनल जे ओ बनैत गेलाह आओर जनता पिसाएत गेल.
लोक घोटाला... भ्रष्टाचार...महंगाई सं मरैत रहल... आ ओ विदेशी बैंक मे पैसा जमा करैत रहलाह. जनता के हमदर्द बनय के सिर्फ दिखावा होएत रहल. मिठगर-मिठगर गप सं लोक के फुसलाबैत रहलाह. लोक फुसलैत रहलाह. ठगाएत रहलाह...लूटाएत रहलाह. लोक के लेल रोटी... कपड़ा... मकान आओर पढ़ाई-लिखाई के खर्च पूरा करनाय हिमालय पर चढ़ाई करनाय के बराबर भ गेल.
मुदा अण्णा के अनशन पर बैसल सं लोक मे एकटा नवका जोश पैदा भेल अछि. अहां सभ सेहो एकटा नवका जोश..जज्बा के संग एक यज्ञ मे शामिल होउ. ओ अपना लेल नहि हमरा-अहां के लेल अनशन पर बैसल छथिन्ह. एहन मे जखन अहां हुनका संग अपन हाथ नहि बढ़ाएब...कदम नहि बढ़ायब तं फेर आगां अहां लेल के ठाड़ होएत ?
ई सिर्फ हुनकर अभियान नहि छनि. हमर-अहां सभ के अभियान अछि. एहि मे अहां धर्म के संग छी...सत्य के संग छी...अहां के विजय निश्चित अछि. अहां के जीतय सं कोई रोकि नहि सकैत अछि. बस तनिक जोर लगाबय के जरूरत अछि. अण्णा के आवाज के संग अपन आवाज मिलाबय के जरूरत अछि. हुनका संग किछ देर के लेल अनशन पर बैसय के अछि.
ई एहि लेल सेहो जरूरी अछि जे जेहि भ्रष्टाचार...घोटाला... महंगाई...रिश्वतखोरी सं अपना सभ दू-चारि भ रहल छी... ओहि सं अपन नवका पीढ़ी के पाला नहि पड़य. एहि जंग के देश के लेल... अपना लेल... अपन काल्हि के लेल हर हाल मे जीतय पड़त. एकर कोनो विकल्प नहि. एकरा लेल अहां के संकल्प लsक आगां बढ़य पड़त आओर संकल्प मे कोनो विकल्प नहि होएत अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
सदन के कार्यवाहीक दौरान सेहो इस्तीफाक मुद्दा पर विपक्ष जोरदार हंगामा करबाक तैयारी म' अछि। राज्यक उपमुख्यमंत्री के खिलाफ सीबीआई द्वारा प्राथमिकी दर्ज भेलाक बाद सँ बिहार म' राजनीतिक संकट केर स्थिति बनल अछि। जदयू जता तेजस्वी यादव क' अप्पन ऊपर लागल आरोप के स्पष्टीकरण देबाक मांग क' रहल अछि।
ओतहि, भाजपा चाहैत अछि कि तेजस्वी अप्पन पद सँ इस्तीफा दैथ। ऐहिक संगे राजद साफ क' देना अछि कि तेजस्वी यादव इस्तीफा नहि देत। मुदा भाजपा ऐहिकेँ सदन म' जोर-शोर सँ उठेबबाक तैयारी क' रहल अछि। भाजपा नेता सुशील मोदी कहलनि कि नीतीश कुमार 27 जुलाई सँ पहिने यातें तेजस्वी यादव क' बर्खास्त करें वा ओ खुद इस्तीफा दैथ। यदि ऐना नहि भेल तेँ भारतीय जनता पार्टी सदन नहि चले देत।
एम्हर जदयू सेहो भारतीय जनता पार्टी पर हमला केना अछि। जदयू प्रवक्ता संजय सिंह कहलनि कि भारतीय जनता पार्टी म' सेहो कैको दागी नेता छथि हुनका सभक खिलाफ किएक नहि कार्रवाई भ' रहल अछि। संजय सिंह कहलनि कि सुशील मोदी क' अप्पन पार्टी के बारे म' जानकारी होयबाक चाही। बिहार भाजपा म' 64 फीसदी विधायक अपराधी छथि यानी बीजेपी के कुल 53 विधायक सभमें 34 आपराधिक पृष्ठभूमि बला छथि। जखन ई सभ अपराधिक चरित्र बला विधायक बीजेपी सँ टिकट पाबि रहल छथि, तखन किएक सुशील मोदी कान म' तेल घ' सुतल छथि? सुशील मोदी म' हिम्मत अछि तेँ ओ अप्पन दलक आपराधिक विधायक सभसँ इतिहास माँगैथ।


text:
भागलपुर, मिथिला मिरर: बिहारक भागलपुर जिला सं रेल पुलिस एकटा हथियार तस्कर के गिराफ्तार केलक अछि। तस्कर के रेल पुलिस हथियारक डिलीवर करबा सं पहिनहि गिरफ्तार कय लेलक अछि। मोहम्मद सज्जाद नामक अहि युवक के सुल्तानगंज रेलवे स्टेशन के टिकट काउंटर के समीप सं जीआरपी पुलिस गिरफ्तार केलक अछि। अपराधी लग सं 10 टा पिस्टल आ 20 टा खाली मैगजीन बरामद कायल गेल अछि। अपराधी पूछताछ मे कहलक अछि जे, ओ मुंगेर स पिस्टल लय मुजफ्फरपुर जा रहल छल, जतय एकटा व्यक्ति के डिलेवरी देबाक छल।
पुलिस अपराधी के संग सं एक हजार रुपैया नगद तथा एकटा मोबाइल फोन सेहो बरामद केलक अछि। जीआरपी थानाध्यक्ष सुधीर कुमार के अनुसार तस्कर स पूछताछ कायल जा रहल अछि। अपराधी मुजफ्फरपुर इंटरसिटी एक्सप्रेस के समय टिकट काउंटर पर लाइन मे टिकट लेबाक लेल ठाढ़ छल, ताहि दौरार शक के आधार पर जीआरपी गिरफ्तार केलक अछि। सज्जाद नामक ई अपराधी लैपटॉप बैग मे पिस्टल के रखने छल।


text:
नालंदा । नालंदा विश्वविद्यालय चीन सरकार क प्रतिष्ठा स जुड़ल पैघ प्रोजेक्ट अछि। डीम्ड यूनिवर्सिटी नव नालंदा महाविहार आ प्रस्तावित नालंदा विश्वविद्यालय क निर्माण स्थल पिलखी पहुंचल भारत मे चीन क राजदूत ज्यांग यान कहला जे नालंदा विवि क स्थापना क लेल जाहि कार्य दल क गठन कैल गेल अछि, ओहि मे चीन सेहो एकटा सदस्य अछि। एहन मे अंतरराष्ट्रीय नालंदा विश्वविद्यालय क स्थापना क लेल चलाए जा रहे प्रयास मे चीन सरकार भरपूर सहयोग करत। ओ कहला जे हुनकर बिहार यात्रा एहि पहल क एकटा कड़ी अछि। ओ कहला जे नालंदा विश्वविद्यालय क माध्यम स दूनू देश क बीच शिक्षा क क्षेत्र मे सहयोग क शुरुआत होएत। चीन क छात्र नालंदा आबि कए एकबेर फेर शिक्षा ग्रहण करताह। एहि मसला पर चीन मे एकटा बैठक होएत। जाहि लेल नीतीश कुमार कए चीन एबा लेल न्योत देलहुं अछि।
शुक्रवार दिन यान कए नव नालंदा महाविहार परिसर मे भव्य स्वागत कैल गेल। एहि अवसर पर ओ कहला जे भविष्य मे चीन आ बिहार आर्थिक आ शिक्षा क क्षेत्र मे मिलकए काज करत। ओ कहला जे एकर शुरूआत नालंदा स भ गेल अछि। चीन विश्वविद्यालय क स्थापना मद मे एखन तक एक मिलियन यूएस डालर क सहयोग करि चुकल अछि।
नालंदा में नसांग मेमोरियल हाल देखबा लेल पहुंचल चीनी राजदूत कहला जे इ भारत-चीन संबंध क बीच सेतु क काज करत। स्मरण हुए जे एहि हाल क उद्घाटन पर चीन क विदेश आ धार्मिक मामला क मंत्री आयल छलाह। यान एहि ठाम किछु शिक्षक सब स सेहो गप केलथि। शिक्षक डा श्रीकांत क सुझाब छल जे अगर चीन मे इंडोलाजी आ भारत मे चीनीलाजी क शुरुआत हुए त दूनू देश क बीच बौद्धिक आ सांस्कृतिक संबंध कए नव आयाम भेटत। यान भरोस देलथि जे चीन सरकार एहि पर विचार करत। ओ नालंदा क खंडहर क सेहो अवलोकन केलथि। चीनी राजदूत विश्व धरोहर महाबोधि मंदिर मे परिक्रमा सेहो केलथि। एकर बाद साधना उद्यान मे लागल धर्म घंटा बजाकए शांति क कामना केलथि। महाबोधि मंदिर प्रबंधकारिणी समिति क सचिव एन. दोरजे हुनका खादा आ मंदिर क प्रतिकृति भेंट केलथि।


text:
बिहार क मुख्यमंत्री नीतीश कुमार जनता क करीब जेबाक एकटा आओर प्रयास केलथि। नीतीश कुमार राजगीर मे जनता दल युनाइटेड क कार्यकर्ता क कैंप मे मोटर छोडि तांगा पर सवार भ पहुंचलाह।
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
पाकिस्तानक गरीबी कि सउदी अरब युवराज दूर कय सकता?
#CrownPrinceinPakistan – आइ ट्विटर पर हैश टैग मूवमेन्ट मे ट्रेन्ड करयवला गरमागरम खबैर अछि जे पाकिस्तान मे सउदी अरब केर युवराज मोहम्मद बिन सलमान आबि रहला अछि। आइ पूरा पाकिस्तान मे एकटा नव आशाक किरण जागल बुझा रहल य। मुसलमान एकता आ भाईचारा केर पैघ-पैघ नारा सँ ट्विटर पर टौप ट्रेन्ड कय रहल उपरोक्त हैश टैग पेज सँ समाचार पढल-बुझल जा रहल अछि। ताहि बीच एक #Theeconomist ट्विटर हैन्डल सँ एक गोट आलोचनात्मक पोस्ट आ कार्टून हमरो ध्यानाकर्षण कयलक। सोचलहुँ जे आइ कनेक एहि दिशा मे सेहो अपन लेखनी अपने सभक बीच मे राखी, कारण भारतक जम्मु-काश्मीर केर पुलवामा मे घटल वीभत्स सुसाइड बम्बर आतंकी डार द्वारा शहादत केँ प्राप्त दर्जनों भारतीय सेनाक परिवार एक दिश कानि रहल अछि, दोसर दिश काश्मीरी जनता सेहो धरतीक स्वर्ग समान काश्मीर मे सदिखन अशान्ति आ जीवन पर जोखिमक खतरा मोल लैत रहि रहल अछि।
काश्मीर केँ सेहो धर्मक नाम पर भारत सँ आजाद करबाक लेल संघर्ष आइ कय दशक सँ चलबाक बात सर्वविदिते अछि। एहि आजादीक संघर्ष केँ भारत द्वारा सिरे सँ खारिज करैत काश्मीर भारतक अभिन्न आ अकाट्य हिस्सा रहबाक बात कहैत अछि, जखन कि पड़ोसी मुल्क पाकिस्तान एहि मे अपन जुति जोतैत अछि आर कतेको रास प्रमाण अहु बातक भेट गेल जे पाकिस्तान अधिकृत काश्मीर व सम्पूर्ण पाकिस्तान सँ भारतक काश्मीर मे अलगाववादी आन्दोलन आ कथित आजादीक संघर्ष मे सहयोग कयल जाइत अछि। पाकिस्तान मे आतंकी घटनाक अंजाम धरि पहुँचेबाक कय गोट ट्रेनिंग कैम्प केर संचालन होइछ जतय युवा सब केँ ईस्लाम धर्म केर नाम पर तथा भारत सँ काश्मीर केँ आजाद करबाक संघर्षक नाम पर भारतक विरुद्ध जंग करबाक, आतंकी घटना घटेबाक – कतेको तरहक उपद्रव मचेबाक लेल आतंकवादी केँ सीमा पर जेना-तेना घुसपैठ करबैत रहैत अछि, एकर निरन्तर प्रतिकार करैत भारतीय सेना सीमा पर अपन जान गमबैत अछि, शहीद बनैत अछि। पाकिस्तान केर आर्थिक अवस्था चौपट भऽ गेलैक, लेकिन काश्मीर लेल आ धर्मक नाम पर आतंकी गतिविधि सँ ओ एखनहुँ बाज नहि आबि रहल अछि।
एहि हैश टैग पेज पर एक समृद्ध देशक युवराज केर अबाई सँ पाकिस्तानी अवाम मे कोन तरहक भरोसा जागि रहल छैक से एहि लाइन सब सँ स्पष्ट अछिः पीटीभी न्युज केर ट्विट स्वागत करैत लिखैत अछि – We welcome His Royal Highness, the Crown Prince of the Kingdom of Saudi Arabia, Muhammad Bin Salman to Pakistan. We hope this visit will usher in a new era of brotherhood, progress and development between our two brotherly Islamic Nations.
#CrownPrinceInPakistan – ओतहि कोनो-कोनो चैनल पर सउदी अरब केर युवराज केर व्यक्तिगत जीवन आ शैली आदि पर तरह-तरह केर चर्चा करबाक बात पर एक गोट खान (इमरान खान केर प्रोफाइल फोटो वला) लिखैत अछि – Stop criticizing KSA prince he is here for us for Pakistan! Pakistan need investment’s ..hold ur self’s for 2dayz for ur country🙏 #CrownPrinceinPakistan – तहिना पाकिस्तान सरकार द्वारा इमरान खान केर नेतृत्व मे वैदेशिक लगानीक मात्रा पाकिस्तान मे पूर्वक तुलना मे काफी बढबाक पिक्टोरियल ग्राफ मार्फत ट्विट करैत उपरोक्त हैश टैग संग-संग अन्य दुइ महत्वपूर्ण टैग सहित पोस्ट लिखैत अछि – Due to the right policies of the current government and trust in the leadership of Prime Minister Imran Khan, a conducive environment for investors is being created in Pakistan. #InvestInPakistan #CrownPrinceinPakistan #PakSaudiFriendship आर युवराज केर स्वागत मे प्रधानमंत्रीक निवास केँ रंगबाक-ढोढबाक काज सँ लैत भैर रस्ता मे बड़का-बड़का स्वागत-सत्कार वला पोस्टर टांगि आइ एना माहौल बनाओल गेल अछि जाहि सँ युवराज पक्का पाकिस्तानक डूबैत आर्थिक अवस्था मे कोनो चमत्कारिक बदलाव आनि देता। कहाँ दिना ३०० लक्जरियस कार केर काफिला युवराज केँ पाकिस्तानक राष्ट्रपति, प्रधानमंत्री आ विपक्षक नेता सभक संग भेटेबाक लेल बहाल कयल गेल अछि, ३ गोट फाइटर जेट प्लेन द्वारा युवराजक हवाई जहाज केँ एस्कर्टिंग कयल जेबाक अछि। बहुत रास बात! ई सब ओहि ठामक आर्थिक अवस्थाक दिनानुदिन बर्बाद भेल स्थिति सँ निबटबाक लेल ईस्लामिक राष्ट्र बीच मित्रता आ भाईचारा आदिक भव्य प्रदर्शन थिक।
ताहि बीच एहि लेख केर प्रेरणा विन्दु एक गोट अन्य आलोचनात्मक कार्टून देखय योग्य आ मनन करय योग्य अछि। ई कार्टून देखि एक इंसाफियन (वर्तमान सत्ताधारी दल) मुहम्मद कैसर लिखैत अछि – This is shameful as to be condemned, #Pakistan is not a beggar, but a nuclear & powerful country of the world; @TheEconomist should not publish such derogatory cartoons & articles! #CrownPrinceinPakistan – धर्मान्धताक पराकाष्ठा पर पहुँचल एक देश मे एहेन कय गोट कट्टरवादी विचारक भेटि जाइत अछि जे यथार्थ आत्मालोचना आ सत्यक प्रगतिवाद पर नहि टिकैछ। ओना पाकिस्तान मे सेहो अलग-अलग सोच-विचारक लोक भेटैत अछि, एक दिश किछु लोक एहि लेल बेहार अछि जे सउदी अरब द्वारा यमन पर कयल गेल अत्याचार लेल पाकिस्तानी प्रधानमंत्री इमरान खान युवराज केँ आइना सेहो देखबथि – Islam is all about simplicity and you’ve leadership of Muslim ummah. Do you think there is any need to invest billions just for meet greet & eat neglecting all the religious values. Hope Imran Khan will show them mirror regarding their brutality in Yamen. #CrownPrinceinPakistan – केकरो ईहो चिन्ता छैक जे सउदी अरब मे काज करयवला पाकिस्तानी श्रमिक-मजदूर केँ ओकरा सभ द्वारा जुर्मानाक रकम नहि चुका सकबाक कारण जेल राखल गेल छैक से रिलीज कराबथि युवराज आ ओकरा लोकनिक नियोक्ता सभ द्वारा रोक्का कयल ओकर मेहनताना-तनख्वाह वापस दियाबथि। Respected Mohammad Bin Salman, plz release thousands of Pakistanis who r in Saudi jails & can’t pay small fines, also release their months salaries/wages stopped by their Saudi Kafeels! Welcome #CrownPrinceinPakistan – ई सब एक हैश टैग मूवमेन्ट मे देखय-पढय लेल भेटैत अछि।
हरिः हरः!!


text:
मधुबनी, मिथिला मिरर-पारस कुमार ठाकुर: मधुबनीक बाबूबरही प्रखंडक मझाऊ गामक चौर मे हनुमाना नदी सं मंगलदिन करीब 24-25 वर्षिय अज्ञात महिलाक लहास बरामद कायल गेल। अहि महिना मे कोनो अज्ञात महिलाक लहास भेटबाक ई दोसर मामला बताओल जा रहल अछि। सूत्रक अनुसार 2 अगस्त क सेहो सनपतही गाम मे एकटा अज्ञात महिलाक लहास भेटल छल।
मझाऊ के चौर मे जतय ई लहास भेटल अछि, ओतय आसपास मे बेला आ सोनमती पंचायतक बहुतो गामक किसानक खेती भय रहल छल। सब सं पहिने घास काटय बाली महिला लहास देखलक जकरा बाद बात चारु दिस फ़ैल गेल। लहास पर पाओल गेल कपडा मे हरियर रंगक साड़ी, बैगनी रंगक कुर्ती, गला मे मोतिक माला पाओल गेल अछि, जाहि स बुझना जाइत अछि जे, लहास कोनो मुस्लिम समुदाय के महिलाक अछि।
सूचना भेटलाक बाद पुलिस घटना स्थल पर पहुँचि कय लहास के कब्ज़ा मे कय लेलक। अहि विषय पर थानाध्यक्ष इंद्रदेव दास कहलनि जे, महिलाक हत्या कय लहास के नुकेबाक नियत स पानि भरल खेत मे गाड़ि देल गेल छल। घटना दू-तीन दिन पहिनहि के अछि।


text:
बेगूसराय, मिथिला मिरर: बिहारक बेगूसरायमे रविदिन खनन माफियाकें बीच जमि कय बंदूक चलल। मामला अवैध मिट्टी खनन सं जुड़ल उपजल विवादकें लय दू गुटक बीच गोलीबारी। गोलीबारीक घटनामे एकगोट मजदूर गंभीर रूप सं घायल भय गेल अछि, जकरा इलाजक लेल सदर अस्पतालमे भर्ती कराओल गेल अछि। घटना मुफ्फसिल थाना क्षेत्रक मोहनपुरकें अछि।
बेख़ौफ़ अपराधी गंडक कात मे माटिक खननकें लय मजदूर प्रदीप महतोकें गोली मारि देलक। बताओल जा रहल अछि जे, वर्चस्वक लेल अहि इलाकामे बहुत पहिने सं विवाद चलि रहल अछि।
रविदिन मौक़ा पाबि कय अपराधी पहिने पीड़ितकें बंदूकका बट सं मारलक फेर ओकरा गोली मारि देलक। फिलहाल पुलिस अपराधिक गिरफ्तारीके लेल छापेमारीमे जुटल अछि।


text:
नवका- पुरनका लेख सर्च करु...
हकार: रविदिन दिल्ली मे मधुश्रावणीक आयोजन
दिल्ली मे मिथिलाक मधुश्रावणीक आयोजन रविदिन, 5 अगस्त 2018 क 20 कॉपरनिकस लेन, मंडी हाउस पर भऽ रहल अछि. एहि मधुश्रावणीक आयोजन अखिल भारतीय मिथिला संघ के तरफ सं कएल जा रहल अछि. अहि मे दिल्ली आ एनसीआर सं महिला सब आबि अपन सांस्कृतिक धरोहर, संस्कार, आ परम्परासँ लोकके मिथिलाक महिलाक भूमिकाक जीवंत प्रमाण देतीह.
मधुश्रावणी मिथिलाक स्त्रीगनक पाबनि अछि जे नव विवाहिता तेरह सँ पन्द्रह दिन धरि सावनक कृष्णपक्षक पञ्चमी दिन सँ करैत छथि। पति-पत्नी, सासु-पुतहु, बुढ़ आ नव, परम्परा आ प्रतिष्ठाक हिसाबे मधुश्रावणी जीबाक कला सिखबैत अछि. इ नेह, सौन्दर्य, समर्पणक पाबनि अछि. पुरुष-प्रकृति, लोक-शास्त्र, संस्कृति-पर्यावरणक बीच तारतम्य स्थापित करैत अछि. लड़की केँ सुघड़ स्त्री बनबैत अछि. इ पाबनि तीन भागमे बाटल रहैत अछि: प्रथम, अरिपन आ तांत्रिक परंपरासँ पूजास्थलक निर्माण आ नित्य पूजा; दोसर, कथा वाचिका द्वारे प्रतिदिन कथा सुनब; तेसर, अंतिम दिनक पूजा, तत्पश्चात कुमारि अहिबातीक भोजन.
मधुश्रावणीमे लोक आ शास्त्र, पुरुष आ प्रकृति, प्रकृति केर अवयव जेना पानि, नदी, पोखरि, गाछ, फूल-फल; जीव-जंतु, साँप, कीड़ा, धरती-अकास, आदिक बीच कोना साम्य बनबैत सबहक संगे कोना जीबी तकर व्यावहारिक शिक्षा देल जाइत छैक. कोना स्थानीयता केँ सम्मान करैत समग्रताक भावकेँ स्वीकार करी, से शिक्षा देल जाइत छैक. शिक्षा क्लास रूमसँ अधिक ओपेन थिएटर जकाँ परिवेशमे होइत छैक. अतय एक अनुभवी कथा वाचिका अपन कथाकेँ ज्ञानसँ आ कहबाक शैलीसँ लड़की सभकेँ कथाकेँ खोइंछा छोड़ा सुनबैत रहैत छथि. जखन ओ कथा वाचिका कथा कहैत छथिन तऽ ओ हरेक पात्रकेँ अपनामे समाहित कऽ लैत छथिन. कथा वाचिकाक संग-संग नाट्य विधाक माजल कलाकार बनि जाइत छथि. कथाक प्लोटिंगके आ स्थानक अनुरूप अन्य भाषाक प्रयोग, गीत-कवित्तक प्रयोग सेहो कथा मे होइत रहैत छैक. कथा वाचिका असगरे सब बात अभिनय संग संप्रेषित करबाक असीम क्षमता रखैत छथि. अभिनय केर पराकाष्ठा एहिमे देखल जा सकैत अछि. ई एक एहेन स्टेज होइत छैक जाहिमे स्त्री, पुरुख, देवता, दानव, जीव-जंतु, सबहक भूमिका मात्र एक कलाकारकेँ करय पड़ैत छैक – वैह एक्टर, वैह डायरेक्टर. बीचमे कोनो ब्रेक नहि. हरेक कथा वाचिका अपन दायित्व केर पालन उत्कृष्ठतासँ करैत छथि. अतेक प्रभावी ढंगसँ जे, जे पबनौतिन छथि से तऽ कथा सुनबाक हेतु बैसते छथि हुनका संगे आनो स्त्रीगन सब सुनैत रहैत छथि. कनियाँ चुपचाप एक गंभीर शिष्या जकाँ कथा वाचिकाकेँ हरेक शब्दकेँ ज्ञानरूपी अमृतक एक-एक बूंद मानि पिबैत रहैत छथि.
पूजामे संस्कृत आ मैथिलीक मिश्रित शब्द आ मन्त्र भेटैत छैक यद्यपि पण्डित जीकेँ कोनो भूमिका एहिमे नहि रहैत छनि.
अखिल भारतीय मिथिला संघ संस्थाक अध्यक्ष श्री विजय चन्द्र झा जीक कहब छनि: “दिल्ली आ अगल-बगलमे चालीस लाख मैथिल रहैत छथि. हमर सबहक इ कर्तव्य बनैत अछि जे हुनका सबके अपन संस्कृति, संस्कार, पाबनि-तिहार आ ओकर संरक्षण आ संवर्धनमे मैथिलानीक भूमिकासँ लोक अवगत होथि.” यएह बात सभके ध्यानमे रखैत दिल्लीक इतिहासमे कतौ अहि तरहक विशाल आयोजन भऽ रहल अछि.
स्थान-
20 कॉपरनिकस लेन, मंडी हाउस, नई दिल्ली
ई मंडी हाउस मेट्रो स्टेशन के पास अछि. 20 कॉपरनिकस लेन बीजेपी एमपी प्रभात जीक सरकारी आवास छनि, मुदा ओ एहि जगह के मिथिला सं जुड़ल काज लेल समर्पित क देने छथिन्ह. 20 कॉपरनिकस लेन दूरदर्शन (डीडी) दफ्तर के सामने गली मे अछि।
मधुश्रावणी मिथिलाक स्त्रीगनक पाबनि अछि जे नव विवाहिता तेरह सँ पन्द्रह दिन धरि सावनक कृष्णपक्षक पञ्चमी दिन सँ करैत छथि। पति-पत्नी, सासु-पुतहु, बुढ़ आ नव, परम्परा आ प्रतिष्ठाक हिसाबे मधुश्रावणी जीबाक कला सिखबैत अछि. इ नेह, सौन्दर्य, समर्पणक पाबनि अछि. पुरुष-प्रकृति, लोक-शास्त्र, संस्कृति-पर्यावरणक बीच तारतम्य स्थापित करैत अछि. लड़की केँ सुघड़ स्त्री बनबैत अछि. इ पाबनि तीन भागमे बाटल रहैत अछि: प्रथम, अरिपन आ तांत्रिक परंपरासँ पूजास्थलक निर्माण आ नित्य पूजा; दोसर, कथा वाचिका द्वारे प्रतिदिन कथा सुनब; तेसर, अंतिम दिनक पूजा, तत्पश्चात कुमारि अहिबातीक भोजन.
मधुश्रावणीमे लोक आ शास्त्र, पुरुष आ प्रकृति, प्रकृति केर अवयव जेना पानि, नदी, पोखरि, गाछ, फूल-फल; जीव-जंतु, साँप, कीड़ा, धरती-अकास, आदिक बीच कोना साम्य बनबैत सबहक संगे कोना जीबी तकर व्यावहारिक शिक्षा देल जाइत छैक. कोना स्थानीयता केँ सम्मान करैत समग्रताक भावकेँ स्वीकार करी, से शिक्षा देल जाइत छैक. शिक्षा क्लास रूमसँ अधिक ओपेन थिएटर जकाँ परिवेशमे होइत छैक. अतय एक अनुभवी कथा वाचिका अपन कथाकेँ ज्ञानसँ आ कहबाक शैलीसँ लड़की सभकेँ कथाकेँ खोइंछा छोड़ा सुनबैत रहैत छथि. जखन ओ कथा वाचिका कथा कहैत छथिन तऽ ओ हरेक पात्रकेँ अपनामे समाहित कऽ लैत छथिन. कथा वाचिकाक संग-संग नाट्य विधाक माजल कलाकार बनि जाइत छथि. कथाक प्लोटिंगके आ स्थानक अनुरूप अन्य भाषाक प्रयोग, गीत-कवित्तक प्रयोग सेहो कथा मे होइत रहैत छैक. कथा वाचिका असगरे सब बात अभिनय संग संप्रेषित करबाक असीम क्षमता रखैत छथि. अभिनय केर पराकाष्ठा एहिमे देखल जा सकैत अछि. ई एक एहेन स्टेज होइत छैक जाहिमे स्त्री, पुरुख, देवता, दानव, जीव-जंतु, सबहक भूमिका मात्र एक कलाकारकेँ करय पड़ैत छैक – वैह एक्टर, वैह डायरेक्टर. बीचमे कोनो ब्रेक नहि. हरेक कथा वाचिका अपन दायित्व केर पालन उत्कृष्ठतासँ करैत छथि. अतेक प्रभावी ढंगसँ जे, जे पबनौतिन छथि से तऽ कथा सुनबाक हेतु बैसते छथि हुनका संगे आनो स्त्रीगन सब सुनैत रहैत छथि. कनियाँ चुपचाप एक गंभीर शिष्या जकाँ कथा वाचिकाकेँ हरेक शब्दकेँ ज्ञानरूपी अमृतक एक-एक बूंद मानि पिबैत रहैत छथि.
पूजामे संस्कृत आ मैथिलीक मिश्रित शब्द आ मन्त्र भेटैत छैक यद्यपि पण्डित जीकेँ कोनो भूमिका एहिमे नहि रहैत छनि.
अखिल भारतीय मिथिला संघ संस्थाक अध्यक्ष श्री विजय चन्द्र झा जीक कहब छनि: “दिल्ली आ अगल-बगलमे चालीस लाख मैथिल रहैत छथि. हमर सबहक इ कर्तव्य बनैत अछि जे हुनका सबके अपन संस्कृति, संस्कार, पाबनि-तिहार आ ओकर संरक्षण आ संवर्धनमे मैथिलानीक भूमिकासँ लोक अवगत होथि.” यएह बात सभके ध्यानमे रखैत दिल्लीक इतिहासमे कतौ अहि तरहक विशाल आयोजन भऽ रहल अछि.
स्थान-
20 कॉपरनिकस लेन, मंडी हाउस, नई दिल्ली
ई मंडी हाउस मेट्रो स्टेशन के पास अछि. 20 कॉपरनिकस लेन बीजेपी एमपी प्रभात जीक सरकारी आवास छनि, मुदा ओ एहि जगह के मिथिला सं जुड़ल काज लेल समर्पित क देने छथिन्ह. 20 कॉपरनिकस लेन दूरदर्शन (डीडी) दफ्तर के सामने गली मे अछि।
सदस्यता लें टिप्पणियाँ भेजें (Atom)


text:
बिहार मे चुनाव के सभ सं महत्वपूर्ण दौर 30 तारीख के पूरा होई वाला अछि. 30 तारीख के वोट मिथिला के कोसी इलाका मे पड़य वाला अछि. जेहि लोकसभा क्षेत्र मे वोट पड़य वाला अछि ओहि मे सुपौल... अररिया... किशनगंज... कटिहार... पूर्णिया... मधेपुरा... बेगूसराय... खगड़िया... भागलपुर... बांका आओर मुंगेर शामिल अछि. कोसी क्षेत्र मे मतदान होए वाला अछि मुदा लोक मे चुनाव के लsक जे उत्साह होबाक चाही ओ नहिं अछि. कोसी इलाका मे गेलाह सं अहां के नहिं लागत जे एहिठाम वोट होए वाला अछि. लोक सभ खिसिआएल छथिन्ह. मतदाता के मूड देखि नेता सभ सेहो डराएल छथिन्ह. एहन पहिल बेर अछि जे नेता अपना क्षेत्र मे जाए सं डरि रहल छथि. हुनका लोकक मन मे भरल गुस्सा... पीड़ा के अंदाजा छनि.
इलाका मे कोसी के बाढ़ि अएला किछ दिन मे साल भर भs जाएत. मुदा लोकक जिनगी अखनो पटरी पर नहिं आएल अछि. जीवन कटनाय अखनो पहाड़ बनल अछि. बाढ़ि के समय मे चारु कात जतय पानिए-पानि देखाएत छल आई-काल्हि बालूए-बालू दिखाएत अछि. जेहि खेत मे धान- गेहूं के फसल लहलहाएत छल ओ तीन-तीन...चारि-चारि फीट बालू सं भरल अछि. आरि-धूरी सभ मिटाएल अछि. ई पता लगानाय मुश्किल भs गेल अछि जे कोन जमीन ककर अछि. कोन खेत ककर अछि. एहन हाल मे बरजोर...दबंग लोक कमजोर लोक के जमीन पर कब्जा सेहो कs रहल छथिन्ह. लोक सरकारी दफ्तर के चक्कर लगएलाह मुदा कोनो फर्क नहिं पड़ल. कमजोर लोक के एक-एक पल जिनगी बितानाय सदी कटनाय जकां भs गेल छनि.
बाढ़ि पीड़ित के पुनर्वास के काज अखन धरि पूरा नहिं भ पाएल अछि. जहां लालू प्रसाद यादव आओर रामविलास पासवान एकरा लेल बिहार सरकार के जिम्मेदार ठहराबय छथिन्ह ओतय मुख्यमंत्री नीतीश कुमार के कहनाय छनि जे केन्द्र सरकार सं अखन धरि पाई नहिं मिलला के कारण पुनर्वास के काज शुरू नहिं भ पाएल अछि. नीतीश कुमार आरोप लगा रहल छथिन्ह जे केन्द्र सरकार पैकेज देबय मे देर करि रहल अछि. हुनकर इहो तहनाय छनि जे केंद्र मे बिहार के जे मंत्री छथि ओ सरकार पर दबाव बनाबय मे नाकाम रहला आओर आब जखन हुनका लागि रहल छनि जे लोक गुस्साएल अछि त कांग्रेस के दस तरहक बात के लेल कोइस रहल छथिन्ह.
दोसर ठाम जतय नेता सभ विकास के गप्प क s रहल छथिन्ह. ओतेय कोसी इलाका मे हुनकर हिम्मत काज नहिं कs रहल छनि. फूरा नहिं रहल छनि जे कि कएल जाए. कई ठामक लोकक कहनाय छनि जे जखन नेता सभ के हमर कोनो चिंता-फिकिर नहिं त फेर हम हुनकर किएक करएन्हि. एहि बेर ओ किनको वोट देबय सं इनकार करि रहल छथिन्ह. चुनाव के ई हाल अछि जे गाम घर मे पार्टी के झंडा पोस्टर देखय ले नहिं मिलि रहल अछि. एक्का-दुक्का पोस्टर, झंडा- बैनर कतहुं देखय लेल मिलैत अछि. एहन मे नेताजी केना मांगताह वोट !


text:
दिसम्बर
दिसम्बर (/d[invalid input: 'i-']ˈsɛmbər/ ( सुनी) di-sem-bər) जुलियन आ ग्रेगोरियन क्यालेन्डर वर्षक बारहम आ अन्तिम महिना छी । ई वर्षक सातम महिनामेसँ एक छी जेकर आकार ३१ दिन लम्बा होमए अछि ।[१] ई महिनामे उत्तरी गोलार्धमे शिशिर ऋतुक प्रारम्भ आ दक्षिणी गोलार्धमे गृष्म ऋतुक प्रारम्भ होमए अछि । एहि महिनामे उत्तरी गोलार्धमे वर्षक सबसँ छोट दिन आ दक्षिणी गोलार्धमे सबसँ पैग दिन होमए अछि ।
इतिहास
सन्दर्भ सामग्रीसभ
- ↑ "August." Encyclopædia Britannica. 2008. Encyclopædia Britannica Online. 23 September 2008.
बाह्य जडीसभ


text:
युरोपेली सङ्घ
युरोपेली सङ्घ युरोप महादेशमे रहल २८ टा राष्ट्रसभक एकटा राजनैतिक तथा आर्थिक सङ्घ छी । जहिमे आपसी प्रशासकिय साझेदारी होमएत अछि, जे सङ्घक सब राष्ट्रमे लागु होएत अछि । एकर उदय सन् १९५७ मे रोमक सन्धिद्वारा युरोपेली आर्थिक परिषदक माध्यम सँ ६ युरोपेली देशसभक आर्थिक समर्थनद्वारा भएल छल । तहि समय सँ अखन धरि अहि सङ्घमे राष्ट्सभक सङ्ख्या बढि रहल अछि । सङ्घ अखनधरि अपन नीति तथा नियमसभने परिवर्तन करैत सुधार जारी राखने अछि जेकर फल:स्वरूप ई सङ्घ दृढ बनैत गेल अछि ।
इतिहास[सम्पादन करी]
दोसर विश्वयुद्ध पश्चात युरोपक राष्ट्रसभ एकताक दिस लागल । जहि अनुरुप इटाली, बेल्जियम, फ्रान्स, लक्जेम्बर्ग, नेदरल्यान्ड आ पश्चिम जर्मनी मिल युरोपेली कोइला तथा स्टिल समुदायक स्थापना केलक ।
सन्दर्भ सुची[सम्पादन करी]


text:
याज्ञवल्क्यस्मृति
अहाँसब मनुस्मृतिक नाम बहुत सुनने होयब, मुदा मैथिल भय क बहुत कम लोक याज्ञवल्क्यस्मृति के नाम सुनने हेताह। ओना तँ हिन्दू धर्म में न्याय आ सामाजिक व्यवहार पर केंद्रित अठारह सँ बेसी स्मृति के रचना कयल गेल अछि।अहाँसबके ई जानिकय आश्चर्य होयय कि अपन देश के संविधान बनय सँ पहिने तक हिन्दू सबलेल न्याय के सबसँ प्रचलित पुस्तक याज्ञवल्क्य संहिता छल नै कि मनुस्मृति वा मनुसंहिता। कम सँ कम पछिला 1000 साल सँ बेसीक ई “रिकॉर्डेड हिस्ट्री” अछि की ज्यादातर हिन्दू राजा, मुग़ल शासक आ बाद में अंग्रेज हिंदू सबकेँ झगड़ा-झंझटक फैसला एहि पुस्तक के नियम सबकेँ आधार पर करैत छलाह। एहि पुस्तक के देश में एहिलेल स्वीकार्यता भेटल, कियैकि ई मनुस्मृतिक तुलना में बेसी लिबरल आ अधिक व्यवस्थित छल। एहि के खास तौर पर चालुक्य सबकेँ राज में एहिपर पर रचल गेल टीका पुस्तक मिताक्षरा आ बंगाल में रचल गेल पुस्तक दायभाग के सहारा भेटल।
जेना कि हमसब जानय छी कि, याज्ञवल्क्य मिथिलाक राजा जनक के दरबार के एकटा पैघ ऋषि छलथि, बहुत जगह हिनका जनक दरबार में संरक्षकक उपाधि देल गेल छन्हि। शुक्ल यजुर्वेद आ शतपथ ब्राह्मण जेहन उपनिषद सबकें रचयिता के रूप में हुनक प्रख्याति छनि। अपन पत्नी मैत्रेयी के संग जे हिनक संवाद छन्हि ओकरा काफी महत्वपूर्ण मानल जाईत अछि। ई पुस्तक हुनके नाम पर रचित अछि। मुदा बेसी इतिहासकार मानैत छथि कि याज्ञवल्क्यस्मृति के लेखक ओ अपने नै छलाह, अपितु हुनक मृत्यु के लगभग एक हजार साल बाद ई पुस्तक तैयार कयल गेल। संभव अछि कि हुनक अनुयायीगण हुनक सिद्धांत सबकेँ आधार पर ई पुस्तक लिखने होईथ। मुदा जानकार लोकनि एहि बात के लयक निश्चिंत छथि कि एहिक रचना मिथिला में भेल अछि।
कहल जाईत अछि कि ई पुस्तक बहुय व्यवहारिक अछि। एहिमें राजा सबकेँ आ ग्राम पंचायत सबकेँ लेल अलग-अलग न्याय के व्यवस्था लिखल गेल अछि। एहिमें मनुस्मृति संग हिन्दू न्याय शास्त्रक विभिन्न पुस्तक सबहक उदाहरण शामिल कयल गेल अछि। एहि पुस्तक के सबसँ पैघ विशेषता अछि महिला आ गरीब पिछड़ल लोकक प्रति एकर सकारात्मकता मानल जाईत अछि। हालांकि आई के हिसाब सँ ई बहुत लिबरल नहिं अछि, मगर मनुस्मृति जकाँ रेडिकल सेहो नहिं अछि। अनेक इतिहासकार मानय छथि कि बौद्ध धर्म के कारण सँ एहि पुस्तक में ई सकारात्मकता आयल अछि।
बौद्ध धर्म त नहिं, मुदा जहि मिथिला में एहि पुस्तकक रचना भेल अछि, ओतय बहुत पहिले सँ महाभारत काल सँ पहले सँ जैन सम्प्रदायक असर रहल अछि। मल्लीनाथा जे अरिष्टनेमि सँ पहिले जैन तीर्थंकर भेल छलथि, ओ मिथिला के छलथि। ओहिके बाद नमिनाथ आ अपने वर्धमान महावीर के जन्म मिथिला में भेल छल। एहन में हिनक विचार सबहक मिथिला पर प्रभाव स्वाभाविक छल। एहि के अलावा अपने मनु मिथिला के क्षेत्र के व्रात्य कहने छथि जकर ईहो एकटा कारण भय सकैत अछि कि ई क्षेत्र वैदिक धर्म के कर्मकांड के संग-संग आध्यात्मिक विचारक पोषक सेहो बनल रहल।
याज्ञवल्क्य स्मृति के लिबरल विचार सबपर आधारित होबाक कारणे एकरा देशक विभिन्न राजा सब न्याय सिद्धांतक पुस्तक के रूप में स्वीकार कयलथि आ अपन राज्य सबमेँ एहिके आधार पर न्याय के व्यवस्था कयलनि। चालुक्य के राज में ग्यारहम सदी में विज्ञानेश्वर नमक न्यायाधीश एहि पुस्तक पर एकटा टीका लिखलथि, जकर नाम मिताक्षरा छल आ ओकरा ओहि समय के विभिन्न राजा सब न्याय के आधार बनेलथि। लगभग ओहि समयकाल में बंगाल में जीमूतवाहन एहि पुस्तक पर एकटा आर टीका लिखलथि जकर नाम दायभाग छल। ई दूनू पुस्तक बहुय प्रचलित भेल आ ओहिके बाद सँ हिंदू सबकेँ न्याय के लेल एहिसबकेँ आधार मानल जाईत रहल।
मुग़ल सेहो एहि दूनू पुस्तककेँ हिंदू सबके लेल न्याय के आधार मानलक। बाद में अंग्रेजसब सेहो एहि के अपनौलक।
दसम सदी में मिथिला में वाचस्पति मिश्र नामक एकटा पैघ न्यायविद भेलथि जे नव्य न्याय नाम दर्शन के शुरुआत कयलथि। पहिले याज्ञवल्क्य स्मृति फेर नव्य न्याय सिद्धांत के वजह सँ मिथिला मध्यकाल में न्याय के विशेषज्ञ सबहक भूमि बनल छल। एतय के न्याय शास्त्र के अध्येता देश के विभिन्न राज्यों में बजाओल जाय लगलथि। ओ सब न्याय में राजा सबकें मदद करैत छलाह। मिथिलाक आखिरी राजवंश जे खण्डवला राजवंश के नाम सँ जानल जाईत अछि एकर संस्थापक महेश ठाकुर सेहो ऐहने एकटा न्यायविद छलथि जे मध्यप्रदेश के एकटा राज्य में न्याय के व्याख्या में सहयोग करय छलथि।
आजादी के समय संविधान निर्माता लोकनि सेहो एहि पुस्तक के अनेक सिद्धांत सबकेँ हिन्दू विवाह आ उत्तराधिकार सँ जुड़ल कानूनों के आधार बनेलथि, हालांकि एहिमें जरूरत के हिसाब सँ काफी संशोधन कयल गेल । मुदा एहि पुस्तक के ई दुर्भाग्य रहल कि हजारों साल तक हिंदूसबकें जीवन में शामिल रहबाक बावजूद एहि पुस्तक के अपेक्षित पहचान नहि भेटल, एकरा हिंदूसबकें संग ओहि तरहे नहिं जोड़ल जाईत अछि, जेना मनुस्मृति के जोड़ल जाईत अछि। जहनकि मनुस्मृति के सिद्धांत सबकें हिंदू लोकनि बहुत कम व्यवहार में अनने छथि।
ई आलेख पत्रकार पुष्यमित्र जी के फेसबुक पोस्ट के मैथिली अनुवाद अछि।


text:
लखनऊ
लखनऊ (/ˈlʌknaʊ/ ( सुनी) Lakhna'ū) भारतक उत्तर प्रदेशक राजधानी छी। ई शहर, लखनऊ जिला तथा लखनऊ प्रमण्डलक प्रशासनिक मुख्यालय सेहो छी। लखनऊ शहर अपन खास नजाकत तहजीबवला बहुसांस्कृतिक खूबीक लेल प्रसिद्ध अछि। सन् २००६ मे ई शहरक जनसङ्ख्या २,५४१,१०१ तथा साक्षरता दर ६८.६३% छल।[७] कानपुर शहरक बाद ई शहर उत्तर-प्रदेशक सबसँ पैग शहर छी। शहरक बीचसँ गोमती नदी बहैत अछि, जे लखनऊक सांस्कृतिक हिस्सा छी
लखनऊ ओ क्षेत्रमे स्थित अछि जे ऐतिहासिक रूपसँ अवध क्षेत्रक नामसँ जानल जाइत अछि । लखनऊ एतिहासिक रुपसँ एक बहुसांस्कृतिक शहर रहल अछि । एतय शिया नवाबद्वारा शिष्टाचार, सुन्दर उद्यान, कविता, सङ्गीत तथा बढिया व्यञ्जनके सबदिने संरक्षण देनए छल । लखनऊके नवाबक शहर कऽ रूपमे सेहो जानल जाइत अछि।[८] एकरा पूर्वक स्वर्ण शहर (गोल्डेन सिटी) तथा शिराज-ए-हिन्द क रूपमे जानल जाइत अछि। आजुक लखनऊ एक जीवन्त शहर छी जे एखन एक आर्थिक विकासक बाटदिस अछि आ ई भारतक तेज गतिशील गैर-महानगरक शीर्ष पन्द्रह शहरसभमेसँ एक छी।[९] ई हिन्दी आ उर्दू साहित्यक केन्द्रमे सँ एक छी ।
इतिहाससंपादित करें
लखनऊ प्राचीन कोसल राज्यक हिस्सा छल। ई भगवान रामक विरासत छल जकरा ओ हुनकर भाई लक्ष्मणकेँ समर्पित करि देनए छल।[१०] अत: एकरा लक्ष्मणावती, लक्ष्मणपुर या लखनपुरक नामसँ सेहो जानल गेल, जे बादमे परिवर्तन भऽ लखनऊ भेल। ई शहरसँ अयोध्या मात्र ८० माइलक दूरीमे स्थित अछि।[१०] एक अन्य कथा अनुसार ई शहरक नाम, 'लखन अहीर' जे 'लखन किला'क मुख्य कलाकार छल, कऽ नाममे राखल गेल छल। लखनऊक वर्तमान स्वरूपक स्थापना नवाब आसफुद्दौलाद्वारा सन् १७७५ मे कएल गेल छल। अवधक शासकसभ लखनऊके अपन राजधानी बनाए एकरा समृद्ध बनेने छल। मुदा ओकरबादक नवाब विलासी आ निकम्मा सिद्ध भेल। ई नवाबसभक काहिल स्वभावक परिणामस्वरूप लर्ड डलहौजीक फौजसभ बिना युद्ध अवधक अधिग्रहण करि ब्रिटिश साम्राज्यमे मिलेनाए छल। सन् १८५० मे अवधक अन्तिम नवाब वाजिद अली शाह ब्रिटिश अधीनता स्वीकार केनए छल। लखनऊक नवाबसभक शासन एहि प्रकार समाप्त भेल।[१०]
सन् १९०२ मे नर्थ वेस्ट प्रोभिन्सक नाम बदलि युनाइटेड प्रोभिन्स अफ आगरा एन्ड अवध कएल गेल। साधारण बोलचालक भाषामे एकरा युनाइटेड प्रोभिन्स या युपी कहल जाइत अछि। सन् १९२० मे प्रदेशक राजधानीके इलाहाबादसँ बदलि लखनऊ बनाएल गेल। प्रदेशक उच्च न्यायालय इलाहाबादमे रहल आ लखनऊमे उच्च न्यायालयक एक खण्डपीठ स्थापित कएल गेल। स्वतन्त्रताबाद १२ जनवरी सन् १९५० मे ई क्षेत्रक नाम बदलि उत्तर प्रदेश राखल गेल आ लखनऊ एकर राजधानी भऽ गेल।
चित्र दीर्घासंपादित करें
आसफुद्दौला
१७७५-१७९७[११]
सन्दर्भ सामग्रीसभसंपादित करें
- ↑ "CONTACT DETAILS OF COMMISSIONERS AND MAYORS OF AMRUT CITIES", Atal Mission for Rejuvenation and Urban Transformation।
- ↑ "Lucknow Pin Code list, Population density ,literacy rate and total Area with census 2011 details", अन्तिम पहुँच २४ जुलाई २०१४।
- ↑ "Lucknow Municipal Corporation Demographics", Census of India, अन्तिम पहुँच ३ जून २०१६।
- ↑ "Cities having population 1 lakh and above, Census 2011" (PDF), The Registrar General & Census Commissioner, India, अन्तिम पहुँच २५ जून २०१४।
- ↑ "District Census Handbook - Lucknow" (PDF), Census of India, The Registrar General & Census Commissioner, पृ: २८, अन्तिम पहुँच ७ जून २०१६।
- ↑ "The top 15 Indian cities by GDP | India's top 15 cities with the highest GDP", Yahoo! Finance, २८ सितम्बर २०१२, अन्तिम पहुँच ४ अगस्त २०१४।
- ↑ आइडेन्टिफिकेशन अफ माइनौरिटी कन्सन्ट्रेशन डिस्ट्रिक्ट्स पब्लिक इन्फोर्मेशन ब्यूरो
- ↑ Mathini (२०१७-०८-०९), "Lucknow, the city of Nawabs and Tehzeeb", म्याजिक इन्डिया (अङ्ग्रेजीमे), अन्तिम पहुँच २०२०-०४-१८।
- ↑ फास्टेस्ट ग्रोइंग सिटीज़ (१ टू १००) | सिटी मेयर्स स्टैटिस्टिक्स |
- ↑ १०.० १०.१ १०.२ "History" (अङ्ग्रेजीमे), अन्तिम पहुँच २०२०-०४-१८।
- ↑ पब्लिक इन्फोर्मेशन ब्यूरो
- ↑ लखनऊक इतिहास


text:
मेला के दौरान पर्यटन विभाग के तरफ सं किछ आधुनिक सुविधा वाला कॉटेज सेहो बनाएल जाएत. पर्यटन विभाग एहि बेर यात्री सभ के लेल एकटा विशेष पैकेज सेहो शुरू करय जा रहल अछि. एहि पैकेज मे यात्रा...विश्राम...पूजा आओर धुमनाय-फिरनाय शामिल रहत. तैयारी के क्रम के गया आओर बोध गया शहर के प्रमुख तालाब सभ के सफाई कएल जा रहल अछि. मेला के दौरान एहिठाम आबय वाला लोक के कोनो दिक्कत नहि होए ओकरा लेल सफाई...शौचालय आओर पीबय वाला पानि के व्यवस्था सेहो कएल जा रहल अछि...
नवका- पुरनका लेख सर्च करु...
आब ऑनलाइन पिंडदान
मेला के दौरान पर्यटन विभाग के तरफ सं किछ आधुनिक सुविधा वाला कॉटेज सेहो बनाएल जाएत. पर्यटन विभाग एहि बेर यात्री सभ के लेल एकटा विशेष पैकेज सेहो शुरू करय जा रहल अछि. एहि पैकेज मे यात्रा...विश्राम...पूजा आओर धुमनाय-फिरनाय शामिल रहत. तैयारी के क्रम के गया आओर बोध गया शहर के प्रमुख तालाब सभ के सफाई कएल जा रहल अछि. मेला के दौरान एहिठाम आबय वाला लोक के कोनो दिक्कत नहि होए ओकरा लेल सफाई...शौचालय आओर पीबय वाला पानि के व्यवस्था सेहो कएल जा रहल अछि...
1 टिप्पणी:


text:
अन्तर्राष्ट्रीय मातृभाषा दिवस पर खासः भाषाकेँ रोजगार सँ जोड़बाक संकल्प ली
अन्तर्राष्ट्रीय मातृभाषा दिवस पर हमर मातृभाषा मैथिली आ समस्त अन्य मातृभाषा सँ अनुराग रखनिहार जनगणमन केँ हमर प्रणाम! बन्धुगण, मनुष्यक मनुष्यता मे मातृभाषाक महत्व मायक कोरा सँ मृत्युवरणक समय आ अछिया पर जरि जेबाक काल धरि कठियारी पहुँचल लोक सँ मृतकक परिवार मे भऽ रहल मातम धरि कतेक उच्च छैक ई बात सांसारिक व्यवहार पर गूढ दृष्टि रखनिहार सब कियो जनैत छी। मातृभाषा केँ मौलिक श्रृंगार मानल जाएत छैक। मस्तिष्कक क्रमिक विकास सर्वथा मातृभाषा मे सर्वोच्च होयबाक कारणे विश्व भरिक शिक्षा प्रणाली मे मातृभाषाक माध्यम सँ कम सँ कम प्राथमिक शिक्षा आ बाद मे भाषा-साहित्यक ज्ञान सँ जन-जनकेँ जोड़िकय रखबाक लेल भाषा एवं साहित्यक रूप मे ऐच्छिक आ अनिवार्य यथासंभव विषयक रूप मे पठन-पाठन करेबाक सिद्धान्त प्रचलित अछि। हमरो लोकनिक मिथिला क्षेत्रक लोक लेल चाहे भारत या नेपाल, दुनू ठाम भाषा अध्ययन वास्ते उचित प्रबंध रहबाक बात भेटैत अछि।
लेकिन शिक्षाक अर्थ सिर्फ पेट पोसनाय बुझनिहार लेल कि भाषा आ कि साहित्य, सब किछु महत्वहीन सिवाये पेट कोना पोसब, परिवारक भरण-पोषण एकमात्र लक्ष्य तेकर संधान कोना करब… बस ततबे टा। रोजी-रोटी कमेनाय हमरा लोकनिक कर्तब्य मे अछि। लेकिन समग्र स्थिति-परिस्थिति पर बौद्धिक दृष्टि, आध्यात्मिक स्वरूप आ ऐतिहासिक अवदान सभक बीच सुन्दर समन्वय करबाक काज सेहो करब हमरा लोकनिक कर्तब्य आ धर्म दुनू थिक। मानव सभ्यता मे भाषा सँ साहित्य, साहित्य सँ संस्कार, संस्कार सँ संस्कृति आर संस्कृति सँ सभ्यता निर्माणक अकाट्य सत्य केँ कियो नहि नकारि सकल अछि। लेकिन अफसोस जे मिथिलाक पूर्ण सभ्यता वर्तमान समय बड पैघ संकट सँ जुझि रहल अछि। स्वयं मैथिलीभाषाभाषी अपनहि मातृभाषा सँ शत्रुवत् व्यवहार कय रहल देखाएत छथि। छात्र अपन विषय अनिवार्य त दूर वैकल्पिक-ऐच्छिक विषयक रूप मे पर्यन्त पेट-पोसा शिक्षा पद्धतिक कारण त्यागि रहल अछि। समाज मे खुलेआम राजनीति करैत नेतावर्ग मैथिली भाषा केँ उच्चवर्गक भाषा कहिकय संस्कृतहि जेकाँ एकरो लोपोन्मुख करबाक लेल उद्यत् छथि।
नाम लेल हमरा सभक मातृभाषा भारतीय संविधान आठम अनुसूची मे जाएत अछि, नेपालक संविधान सँ समगर्दा सब मातृभाषा केँ राष्ट्रीय भाषाक दर्जा देबाक कारण मैथिली सेहो ई सम्मानक भागी बनि जाएत अछि…. धरि उपलब्धि मे बहुत खास गणना योग्य उपलब्धि भेटल आ जनमानस मे ई विषय कोनो खास आकर्षण उत्पन्न केलक से नहि अभरैत अछि। तखन ई नहि काटल जा सकैत छैक जे भारतक संघ लोक सेवा आयोगक परीक्षा मे मान्यता भेटला सँ मैथिली रजनी-सजनीक भाषा-स्तर सँ बहुत ऊपर पहुँचि गेल। ईहो अकाट्य सत्य जे गोटेक सामाजिक अभियन्ताक प्रयास सँ आइ मैथिलीक विभिन्न क्षेत्र मे नव क्रान्तिक प्रवेश होमय लागल अछि। आर ई नीक संकेत भेल। भाषाक सुदृढीकरण लेल विभिन्न विधा मे रोजगारक अवसर यदि सृजित भऽ सकल अछि तऽ निश्चित एकर भविष्य उज्ज्वल हेतैक।
भारतक साहित्य अकादमीक योगदान पिछला कतेको वर्ष सँ एकर सीमा केँ संकुचित केलक, प्रोत्साहन राशि (पुरस्कार) केर वितरण कोनो निश्चित वर्गक विद्वान् धरि सीमित रखलक आर आरो वर्ग केँ समेटबाक लेल वैकल्पिक सम्मान अन्य वर्ग केँ आरक्षणक तर्जपर प्रदान नहि कय सकल – तेकर दोषक कारण सेहो किछु राजनीतिकर्मी केँ मैथिली केँ एकटा सीमित क्षेत्रक भाषा आ सीमित वर्गक भाषा कहि आरोप लगेबाक मौका देलक…. मुदा विगत किछु समय सँ कार्यक्रम मे विविधता आनि एकरा आरो-आरो क्षेत्र मे विस्तार देबाक, आनो-आनो वर्ग-समुदायक सर्जक केँ अवसर देबाक नीक काज शुरू कयल गेल अछि। एहि तरहें हमरा लोकनिक मातृभाषाक ‘अच्छे दिन’ आबि रहल अछि से कल्पना टा कय रहल छी। धरि जाबत अपन लोक मे स्वयं अपन मातृभाषाक प्रयोग सँ आत्मगौरवक बोध नहि आओत, ई सब अन्यान्य प्रयासक परिणाम बहुत सार्थक भऽ सकत, ई हमरा नहि बुझाइत अछि।
साहित्य अकादमीक नव संयोजक डा. प्रेम मोहन मिश्र विज्ञान विषयक प्राध्यापक रहितो मातृभाषाक माध्यम मे उच्च शिक्षा आर विशेष रूप सँ विज्ञान विषयक अध्ययन सेहो सुलभ अछि, तेकरा स्थापित करबाक लेल उच्च कक्षाक विज्ञान विषय सभक अनुवाद छात्र लोकनिक माझ राखि कतेक महत्वपूर्ण कार्य कयलन्हि ई बात स्वतः बुझल जाय योग्य भेल। मुदा हाय रे हमरा लोकनिक कथित बुद्धिजीवी मैथिल समाज आ विशेषतः अपना केँ साहित्यकार कहेनिहार सर्जकवर्गक महानुभाव लोकनि…. विज्ञान विषयक विद्वान् जे साहित्यक काज विज्ञान सँ जोड़िकय नव क्रान्ति अनबाक विशिष्ट काज कयलन्हि तिनकर खुलेआम कौचर्य करैत अपनहि सँ अपन बेटाक गला मे फाँसीक डोरी कैस रहल अछि। ओह! एहेन आत्मघाती दुर्व्यवहार सँ हम सब कहिया अपना केँ रोकि सकब? साहित्यकार समाजक लोक मात्र कल्याण कय सकितथि त एतेक समय यानि १९६५ ई. सँ २०१७ ई. धरि मे एतेक रास साहित्यकार प्रमुख (संयोजक) लोकनि एकरा कोना सीमित क्षेत्र ओ वर्गक भाषा बनाकय कंठ मोकने रहितथि? भाइ मनोज शांडिल्य जे एक लेखक-साहित्यकार रहितहु नीक जमीनी अभियान आदि सेहो संचालित करैत मैथिलीक जमीन केँ उपजाउ बनेबाक काज कयनिहार पर्यन्त एहि भ्रम मे देखेलाह आ कहलाह जे साहित्यकार जे मर्म बुझत से आन नहि…. घोर विस्मयकारी बात लागल ई। हुनका सँ फट दय पूछलियैन….
“यैह साहित्यिक मर्मज्ञता जे आइ धरि जनगणमन मे ‘मैथिल’ पहिचान तक स्थापित नहि कय सकल?
यैह साहित्यिक खोराक मैथिली साहित्यकार अपन जनता केँ खुआ सकलाह जे मिथिलाक अपन राजकीय सीमाक रक्षा नहि भऽ सकल?
आर त आर, यैह सरसता एहि साहित्यक बँटा सकल जे स्वयं मैथिलीभाषी केँ मैथिली भाषा बाजय लेल लज्जाक अनुभूति देलक?
मनोज शांडिल्य जी – कृपया मैथिली साहित्यकारक कि सब मर्मज्ञता सँ जोड़ि अपने बेर-बेर लिखैत छी से कनी टा खुलिकय हमर उपरोक्त प्रश्नक जनतब देल जाउ।
आर, पहिलुका प्रश्न त अनुत्तरित अछिये आइ धरि, ओहु पर ध्यान देबैक। अगबे हमरा लोकनि अपनहि टा बुद्धिक जोत सँ खेतक चास तैयार होएत देखबाक भूल सँ ऊबार कहिया धरि पायब, हम ताहि दिनक इन्तजार कय रहल छी।
साहित्य अकादमी पिछला समय अपन पहुँचक क्षेत्र बढा सकल अछि, ताहि पर कियो कतहु समीक्षा नहि लिखि सकलहुँ अछि।”
जबाब प्रतिक्षित अछि। ई आम सरोकारक विषय थिकैक। भाषा पहिचानक मूल आधार होइत छैक। तखन न आइ मातृभाषाक लेल शुरू संघर्ष एकटा नव देशक जन्म दय सकैत छैक। तखन न हमरा लोकनि वैह बांग्लादेशक निर्माण दिवस केँ अन्तर्राष्ट्रीय मातृभाषा दिवस केर रूप मे मना रहल छी। आ कि खाली ‘तूँ हमर मुंह पोछ, हम तोहर मुंह पोछ, बस पोछिते काटब दिन हो, मैथिल चलल बेसुरपुरिया’ गीत गाबिकय दिन काटय लेल ई दिवस हम सब मनायब! विचारणीय अछि जे भाषा सँ जुड़ल प्रत्येक विधा केँ रोजी-रोजगार सँ जोड़बाक महत्वपूर्ण कार्य वास्ते उद्यमशीलताक, वैज्ञानिकता आ व्यवसायिकताक मर्म सेहो ओतबे आवश्यक अछि। सोएत बाभन, भलमानुष, बिकाउ, आ कि-कहाँदैन उपविभाजन मे जेना ब्राह्मण समाज पर्यन्त विभाजित भऽ मैथिल जनसमुदायक बहुत अहित पहिनहि कयलक, तेनाही भाषा आ साहित्य मे विभिन्न उपविभाजन आ एक-दोसर केँ नीचाँ देखेबाक प्रवृत्ति विरुद्ध हम सब नहि ठाढ होयब त परिणाम दुरूहो सँ दुरूह होयत। अस्तु!
अन्त मे, मैथिली भाषामे रोजगारक अवसर फिल्म, संचारकर्म, विज्ञापन, टेलिविजन धारावाहिक, नाटक, प्रहसन संग-संग गायन, चित्रकला, शिक्षा आ विभिन्न शीपमूलक स्वरोजगारक संस्कृति हेतु प्रशिक्षण कार्यक्रम आदि मुख्यरूप सँ देखाइत अछि। सरकारी विज्ञापन सँ लैत निजी क्षेत्रक विज्ञापन केँ मैथिली भाषाक भित्ति-लेखन, पोस्टर, पम्पलेट, लघु फिल्म, जिंगल, एड फिल्म आदि मे उल्लेख्य बाजार रखबाक बात नेपालक मिथिलाक्षेत्र मे प्रचलित दर्जनों एफएम रेडियो आ टेलिविजन चैनल सब सिद्ध कय चुकल अछि। फिल्म सेहो कम बजट मे नीक आमदनीक मार्ग देखबैत अछि। एकर अलावे, भारत मे मैथिलीक वैकल्पिक विषय सँ हमरा लोकनि प्रशासनिक परीक्षा पास कय देशक सर्वोच्च प्रशासकीय पद पर पर्यन्त बहाली लय सकैत छी। विद्यालय मे शिक्षक आ एनजीओ केर ट्रेनर (प्रशिक्षक) आदि बनबाक अवसर सर्वविदिते अछि। मैथिली गीत-संगीत जाहि तरहें बाजार मे अपन स्थान बना रहल अछि, जेना यूट्युब पर सैकड़ों मोनिटाइज्ड चैनल सँ आमदनी कमायल जा सकैत अछि, बस एकटा उत्कृष्ट काज लोक केँ लाखों टकाक मालिक बना दैछ। अतः रोजगारक अवस्था कोना सृजित होयत, ताहि दिशा मे हम सब बेसी सँ बेसी काज करब त हमरो सभक मातृभाषा मैथिलीक आयू बढत।
अन्तर्राष्ट्रीय मातृभाषा दिवस पर सब केँ शुभकामना – कम स काम औझको दिन एतेक शपथ ली जे अपन भाषाक उत्कृष्टता केँ जनमानस मे स्थापित करबाक लेल एहि भाषा मे रोजगार कोना उत्पन्न होयत ताहि लेल अपन सामर्थ्यक प्रयोग करबाक काज करब। ॐ तत्सत्!
हरिः हरः!!